4. การประกอบธุรกิจของแต่ละสายผลิตภัณฑ์

4.1 ธุรกิจสำนักพิมพ์

4.1.1 สื่อสิ่งพิมพ์สำหรับเยาวชน

4.1.1.1 ลักษณะของผลิตภัณฑ์

กลุ่มบริษัทฯ ประกอบธุรกิจผลิต นำเข้าและจัดจำหน่ายสื่อสิ่งพิมพ์สำหรับเยาวชนเพื่อการศึกษา
บันเทิง และการเสริมทักษะ ผ่าน NED และ NEE ในนามสำนักพิมพ์ “เนชั่นเอ็ดดูเทนเมนท์” และ
“เนชั่นเอ็กมอนท์” โดยสามารถแบ่งออกได้เป็น 2 ประเภท ดังนี้

  ก) สื่อสิ่งพิมพ์สำหรับเยาวชนจากประเทศญี่ปุ่น ประเทศไทย และประเทศอื่นๆ ในทวีปเอเชีย

  NED ได้รับความไว้วางใจให้เป็นผู้ผลิตสื่อสิ่งพิมพ์สำหรับเยาวชนจากประเทศญี่ปุ่น ประเทศเกาหลี
  ประเทศไทย และประเทศในทวีปเอเชีย โดยได้รับลิขสิทธิ์จากนักเขียนและสำนักพิมพ์ชั้นนำ
  อาทิเช่น Shueisha Inc., Shogakukan, Kodansha และ Futabasha เป็นต้น ในปี
  2554 NED ได้รับลิขสิทธิ์ในการพิมพ์และจัดจำหน่ายสื่อสิ่งพิมพ์สำหรับเยาวชน
  ทั้งสิ้นจำนวนมากกว่า 364 เรื่อง หรือมากกว่า 3,200 ปก ซึ่งดำเนินการในรูปแบบดังต่อไปนี้

1)  นิตยสารการ์ตูนภายใต้ชื่อ “Boom” ซึ่งกลุ่มบริษัทฯ เป็นเจ้าของหัวหนังสือ
    เป็นนิตยสารรายสัปดาห์ที่รวบรวมการ์ตูนญี่ปุ่นยอดนิยมหลากหลายเรื่องจากนิตยสารการ์ตูนรายสัปดาห์อันดับหนึ่งของญี่ปุ่นคือ
    “Shonen Jump” และการ์ตูนไทยไว้ในเล่มเดียวกัน โดยมียอดจำหน่ายอันดับ 1
    ในประเทศไทย (ที่มา: ฝ่ายการตลาด บริษัทฯ ตุลาคม 2554)

  นอกจากนี้ยังมี นิตยสารการ์ตูนรายปักษ์เล่มใหม่ชื่อ “Jiro” ซึ่งรวบรวมการ์ตูน
  จากหลากหลายค่าย หลายรสชาติ ให้นักอ่านได้เพลิดเพลินมากขึ้น อาทิ
  การ์ตูนทะเล้นสุดฮิต“เครยอนชินจัง” จากค่าย Futabasha, “คุณชายพันธุ์โชะ” “Captain
  Alice” จาก Kodansha, “Aphorism อักขระสยบมาร” “Red Raven” จาก
  Square-Enix, “ตราบวันฟ้าใส” จาก Hakusensha, “อุทซึโฮะ” “Arago” จาก
  Shogakukan และผลงานจากนักเขียนการ์ตูนไทยหน้าใหม่ แต่ผลงานไม่แพ้ญี่ปุ่น

2)  หนังสือการ์ตูน (Comic Collection)
    หมายถึงหนังสือการ์ตูนรวมเล่มและหนังสือการ์ตูนในรูปแบบพิเศษ (Limited Edition)
    ซึ่งได้รับความนิยมอย่างกว้างขวางทั้งจากประเทศญี่ปุ่น
    และประเทศอื่นๆในเอเชียรวมทั้งประเทศไทย
    ส่วนใหญ่ของหนังสือการ์ตูนในกลุ่มนี้เป็นการรวมเล่มจากการ์ตูนที่ลงเป็นตอนๆ
    ในนิตยสารการ์ตูน “Boom” อาทิ “นินจาคาถาโอ้โฮเฮะ (นารุโตะ)” “Hunter x
    Hunter” “Bleach เทพมรณะ” “Jo Jo ล่าข้ามศตวรรษ” “นูระ หลานจอมภูต” “Sket
    Dance” “Bakuman” “Enigma” การ์ตูนไทย อาทิ “มีดที่ 13” “อภัยมณีซาก้า” เป็นต้น

  หนังสือการ์ตูนเรื่องอื่นๆ ที่ไม่ได้มาจากนิตยสารการ์ตูน “Boom” อาทิหนังสือชุด “โดรา เอมอน”
  รวมผลงานการ์ตูนของ Fujiko F.Fujio ผู้เขียนโดราเอมอน ชุด “Path of Fujiko F
  Fujio” “เครยอนชินจัง” “Dr.SLUMP อาราเล่จัง” “Yakumo” “วุ่นรักนักดนตรี-Nodame”
  “Pokémon” “SENGOKU STRAYS” “ซูพีเรีย” เป็นต้น

  นอกจากนี้ยังมีหนังสือการ์ตูนกลุ่มรักประทับใจภายใต้ตรา “Cute Comic” อาทิ “ตราบวันฟ้าใส”
  “ลำนำรักจากดวงดาว” “Love so life” “Love Sick” “สูตรรักล้นใจ ให้เธอคนเดียว”
  จากประเทศญี่ปุ่นและ ชุด “สาวจอมจุ้นกับหนุ่มอินดี้” “Full House สะดุดรักที่พักใจ”
  จากประเทศเกาหลี เป็นต้น

3)  คอมมิกส์ เอ็ดเซ (Comics Essay) เป็นหนังสือที่มีร้อยแก้วผสมผสานกับลายเส้นการ์ตูน
    มีเนื้อหาสนุกสนานและให้แง่คิดที่น่าสนใจ อาทิ “กระต่ายต๊องบ๊องป่วนเฮ้ว”
    “ฝันสลายที่ปลายฟ้าของหญิงอู้ด” “ชีวิตคนโสดโหดมันฮา” “แผ่หลาพาสุขใจ” “คุณแม่ 30
    คะแนน” “เริ่มแล้วมั้ยล่ะ แม่ฉัน” “ ชีวิตหญิงเดี่ยว 9 สมัยซ้อน” เป็นต้น

4)  หนังสือการ์ตูนความรู้ (Edutainment Comics) เป็นการ์ตูนสาระบันเทิง
    แบ่งเป็นช่องทำนองเดียวกับการ์ตูนญี่ปุ่น มีการแทรกความรู้ต่างๆ และคำอธิบายเชิงวิชาการ
    ผ่านการเล่าเรื่องที่สนุกสนาน มีทั้งแบบสีเดียวและภาพสี่สี จากสำนักพิมพ์ชั้นนำของเกาหลี อาทิ
    “เจาะเวลาหานิวตัน เล่ม 1-2 ลิขสิทธิ์ของ Donga Science, Science Quiz 1-4
    ลิขสิทธิ์ของ Yea Rim Dang เป็นต้น

5)  หนังสือนิทานภาพ (Story Book) เป็นหนังสือที่เหมาะสำหรับเด็กเล็ก
    ประกอบไปด้วยภาพโดยมีเรื่องราวที่จะสอดแทรกปรัชาญาสำหรับเด็ก พร้อมทั้งให้ความบันเทิง
    อาทิ นิทานอีสปเรื่อง “กระต่ายกับเต่าและทีละก้าว”
    “สิงโตโลภมากกับกระต่ายป่าและหมูขี้อิจฉา” จากประเทศเกาหลี “Hello
    Kitty-วันแสนสุข” “Hello Kitty-ครอบครัวแสนรัก” จากประเทศญี่ปุ่น “Shelldon
    Season 2” จากประเทศไทยเป็นต้น

6)  หนังสือกิจกรรมเสริมทักษะ (Activity Book) เป็นหนังสือที่เหมาะสำหรับเด็กเล็ก
    ประกอบด้วยรูปภาพเป็นส่วนใหญ่ ความรู้พร้อมความบันเทิง ผ่านกิจกรรมต่างๆ อาทิ
    การระบายสี การวาดรูปต่างๆ การลากเส้น เกมทดสอบความจำ สี ตัวเลข หรือคำศัพท์ง่ายๆ
    โดยใช้ตัวการ์ตูนที่มีชื่อเสียงที่เด็กชื่นชอบ อาทิ กิจกรรมหนังสือกิจกรรมพัฒนาทักษะชุด
    “Shelldon Season 2” “Byrdland แดนมหัศจรรย์” จากประเทศไทย เป็นต้น

  ข) สื่อสิ่งพิมพ์สำหรับเยาวชนจากกลุ่มประเทศในแถบยุโรป อเมริกา และออสเตรเลีย

  NEE ได้รับความไว้วางใจให้เป็นผู้ผลิต นำเข้า
  และจำหน่ายสื่อสิ่งพิมพ์สำหรับเยาวชนที่ได้รับลิขสิทธิ์จากเจ้าของลิขสิทธิ์และสำนักพิมพ์ชั้นนำจากกลุ่มประเทศแถบยุโรป
  อเมริกา และออสเตรเลีย อาทิเช่น Walt Disney, Warner Bros. Simon & Schusters
  ประเทศสหรัฐอเมริกา Hit Entertainment, Chorion, Scholastic UK, Egmont UK,
  Dorling Kindersley ประเทศอังกฤษ, VGS ในเครือของ EGMONT,
  Verlagsgesellschaften ประเทศเยอรมันนี, Larousse ประเทศฝรั่งเศส, Casterman
  ประเทศเบลเยียม, Paramon ประเทศสเปน และ Blake Education, เป็นต้น
  โดยส่วนใหญ่ผลิตเป็น 2 ภาษา ซึ่งมีทั้งภาษาไทยและภาษาอังกฤษในเล่มเดียวกัน

  ในปี 2554 NEE
  ได้รับลิขสิทธิ์ในการพิมพ์และจัดจำหน่ายสื่อสิ่งพิมพ์สำหรับเยาวชนจากกลุ่มประเทศในแถบยุโรป
  อเมริกา และออสเตรเลีย ทั้งสิ้นจำนวนมากกว่า 700 ปก ซึ่งดำเนินการในรูปแบบดังต่อไปนี้

1)  นิตยสารสำหรับเด็กชื่อ “Disney & Me” เป็นนิตยสารรายเดือนสำหรับเด็กอายุ 5-8 ปี
    ลิขสิทธิ์จาก Disney ซึ่งให้
    ทั้งความรู้พร้อมความบันเทิงโดยการรวมนิทานภาพและกิจกรรมเสริมทักษะไว้ในเล่มเดียวกัน
    เช่น การระบายสีรูปภาพ ลากเส้น เกมทดสอบความจำ สี ตัวเลข
    นอกจากนี้ยังได้สอดแทรกความรู้ด้านภาษาอังกฤษ เช่น abc หรือ คำศัพท์ง่ายๆ ฯลฯ
    นิตยสารฉบับนี้จัดพิมพ์เป็นสองภาษา (ไทย-อังกฤษ)
    เพื่อจูงใจให้ผู้ปกครองเลือกซื้อให้แก่บุตรหลาน
    และให้ครูพิจารณาใช้เป็นหนังสือเสริมหลักสูตรในโรงเรียน

2)  หนังสือนิทานภาพ (Story-telling book)
    ซึ่งได้คัดสรรจากนิทานที่ได้รับความนิยมอย่างกว้างขวางจากทั้งในและต่างประเทศ อาทิ
    นิทานจากภาพยนตร์ เช่น “Rapunzal ราพันเซล” “Toy Story 3” “Cars 2” นิทานชุด
    “Mickey & Friends” “Disney Princess” “Winnie the Pooh” ของ Disney
    “Scooby-Doo” ของ Warner Bros. “Barney” และ “Thomas & Friends” ของ
    Hit Entertainment “Dora the Explorer” “Sponzebob the Square Pants”
    ของ Nickelodeon เป็นต้น นอกจากนี้ NEE
    ยังได้พัฒนาหนังสือนิทานประกอบกับซีดีอ่านออกเสียงทั้งภาษาไทยและภาษาอังกฤษ (Read
    Along) ได้แก่ ชุด “Disney Princess Ballroom งานเต้นรำในฝัน” อีกด้วย

3)  หนังสือกิจกรรมเสริมทักษะ (Activity Book) เป็นหนังสือที่เหมาะสำหรับเด็กเล็ก
    ประกอบด้วยรูปภาพเป็นส่วนใหญ่ ความรู้พร้อมความบันเทิง ผ่านกิจกรรมต่างๆ อาทิ
    การระบายสี การวาดรูป การลากเส้น เกมทดสอบความจำ สี ตัวเลข หรือคำศัพท์ง่ายๆ ฯลฯ
    จัดพิมพ์เป็นสองภาษา (ไทย-อังกฤษ)
    ส่วนใหญ่มีเนื้อหาเกี่ยวกับตัวการ์ตูนที่เป็นที่นิยมระดับนานาชาติ
    ตัวอย่างสื่อสิ่งพิมพ์ในประเภทนี้ได้แก่ หนังสือกิจกรรมเสริมทักษะชุด “Toy Story 3” “Cars
    2” “Mickey & Friends” “Disney Princess” “Winnie the Pooh” ของ
    Disney, หนังสือกิจกรรมเสริมทักษะชุด “Early Learning Fun with Thomas” ของ
    Hit Entertainment

4)  วรรณกรรมเยาวชน (Junior Novel) เป็นวรรณกรรมแปลที่มีตัวอักษรมากกว่ารูปภาพ
    มีเนื้อเรื่องที่อ่านและเข้าใจได้ง่าย ส่วนใหญ่มีเนื้อหาเกี่ยวกับสืบสวนสอบสวน ผจญภัย แฟนตาซี
    และมีหลายเรื่องที่จัดพิมพ์เป็นสองภาษา (ไทย-อังกฤษ) ตัวอย่างหนังสือในประเภทนี้อาทิ ชุด
    “Mirror Scape” ของ Egmont Books ชุด “The Naughtiest Girl” และ “The
    Secret Seven เจ็ดจิ๋วของซ่ากับภารกิจนักสืบ” ของ Enid Blyton “ชุด
    ไขปริศนากับสคูบีดู” ของ Warner Bros เป็นต้น

5)  หนังสือวรรณกรรมการ์ตูน เป็นหนังสือที่มีการเล่าด้วยภาพแบ่งเป็นช่องๆ
    มีการวางภาพคล้ายการ์ตูนญี่ปุ่น แต่เนื้อหาส่วนใหญ่มาจากวรรณกรรมที่โด่งดังสมัยก่อน
    มีทั้งแบบพิมพ์สีเดียวและสี่สี อาทิ “การผจญภัยของติน ติน (Tin Tin)” ชุด Manga
    Shakespeare เช่น “Romeo & Juliet” “Hamlet” และ “The Tempest” เป็นต้น

6)  หนังสือสาระความรู้สำหรับเด็ก เป็นหนังสือที่ให้ความรู้ในเรื่องต่างๆ
    ที่เข้าใจง่ายและมีรูปภาพประกอบ และวิธีการ เล่าที่ดึงดูดความสนใจของเด็ก
    ขณะเดียวกันก็สอดแทรกเป็นความรู้เฉพาะด้านควบคู่ไปด้วย
    ซึ่งอาจนำไปใช้เป็นหนังสืออ่านนอกเวลาสำหรับเด็กและเยาวชน
    บางเล่มได้มีการจัดพิมพ์เป็นสองภาษา (ไทย-อังกฤษ) เพื่อเสริมทักษะภาษาอังกฤษอีกด้วย
    เช่น “ชุด เงินทองต้องรู้” “ชุด คลื่นความคิดอัจฉริยะ”เป็นต้น

7)  หนังสือสารานุกรมสำหรับเด็กและเยาวชน
    เป็นหนังสือที่เน้นให้ความรู้เชิงวิชาการในหัวข้อต่างๆ
    และมีรูปภาพประกอบเพื่อเป็นการดึงดูดความสนใจของเด็กและเยาวชน
    สามารถนำไปใช้เป็นหนังสืออ้างอิงหรือสื่อประกอบการเรียนการสอน
    เพื่อเสริมสร้างความรู้ที่จำเป็นสำหรับเด็กและเยาวชน ตัวอย่างสื่อสิ่งพิมพ์ในประเภทนี้ ได้แก่
    สารานุกรม ชุด “Picture Dictionary” ของ Disney “E-Encyclopedia” และ
    “How Cool Stuff Works” ของ Dorling Kindersley เป็นต้น

8)  สื่อการเรียนภาษาอังกฤษ เป็นชุดสื่อที่ช่วยพัฒนาการเรียนรู้ภาษาอังกฤษสำหรับเด็กและเยาวชน
    ผ่านกิจกรรมการเรียนรู้ และสื่อต่างๆ ทั้ง หนังสือ วีดิทัศน์ และซีดี เช่น สื่อชุด “Key
    Words”

4.1.1.2 ลูกค้ากลุ่มเป้าหมาย

  ลูกค้ากลุ่มเป้าหมายแบ่งออกเป็น 2 กลุ่มหลัก คือ

-   กลุ่มเด็กเล็ก (5-8 ปี)

-   กลุ่มก่อนวัยรุ่น (9-12 ปี) และวัยรุ่น (13-18 ปี)

  โดยหนังสือของกลุ่มบริษัทฯ นั้น มีความหลากหลาย
  สามารถตอบสนองความต้องการของลูกค้ากลุ่มเป้าหมายในพิสัยที่ต่างๆ กันดังนี้

-   หนังสือการ์ตูนและนิตยสารการ์ตูน มีกลุ่มลูกค้าเป้าหมายหลักเป็นกลุ่มก่อนวัยรุ่น และวัยรุ่น
    และอาจรวมไปถึง ผู้ใหญ่ที่มีความชื่นชอบในการอ่านหนังสือการ์ตูน
    เนื่องจากเป็นความบันเทิงรูปแบบหนึ่งที่มีต้นทุนที่ต่ำ

-   นิทาน/ หนังสือภาพ/ หนังสือกิจกรรมเสริมทักษะ มีกลุ่มลูกค้าเป้าหมายหลักเป็นกลุ่มเด็กเล็ก

-   วรรณกรรมเยาวชนมีลักษณะเนื้อหาแตกต่างกันตามความเหมาะสมและอายุ
    จึงมีกลุ่มลูกค้าเป้าหมายครอบคลุมกลุ่มเด็กเล็ก ก่อนวัยรุ่น และวัยรุ่น

-   หนังสือสาระความรู้มีความละเอียดของเนื้อหาแตกต่างกันตามความเหมาะสมและอายุ
    ครอบคลุมลูกค้าเป้าหมายตั้งแต่กลุ่มเด็กเล็ก ก่อนวัยรุ่น และวัยรุ่น

    -   หนังสือสารานุกรม มีความละเอียดของเนื้อหาแตกต่างกันตามความเหมาะสมและอายุ
        ครอบคลุมกลุ่มลูกค้า เด็กเล็ก ก่อนวัยรุ่น และวัยรุ่น

4.1.1.3 การจำหน่ายและช่องทางการจำหน่าย

  ก) สื่อสิ่งพิมพ์สำหรับเยาวชนจากประเทศญี่ปุ่น ประเทศไทย และประเทศอื่นๆ ในทวีปเอเชีย

  การจำหน่ายสื่อสิ่งพิมพ์สำหรับเยาวชนจากประเทศญี่ปุ่น ประเทศไทย และประเทศอื่นๆ
  ในทวีปเอเชียนั้น NED ซึ่งเป็นผู้ผลิตจะขายสื่อสิ่งพิมพ์ที่ผลิตทั้งหมดให้แก่ NEE
  ซึ่งเป็นการขายบนเงื่อนไขไม่มีการรับคืน เพื่อให้ NEE
  นำไปจำหน่ายต่อให้กับเอเย่นต์ที่จัดจำหน่ายการ์ตูน
  และผู้จัดจำหน่ายหนังสือรายใหญ่ที่มีร้านหนังสือหลายสาขา
  ซึ่งเป็นการขายที่อาจมีการรับคืนได้ในภายหลัง
  โดยเอเย่นต์เหล่านี้จะกระจายสินค้าต่อไปยังร้านหนังสือค้าปลีกรายย่อยซึ่งจะจำหน่ายต่อให้แก่ผู้อ่านอีกต่อหนึ่ง
  และ NEE ยังมีการจัดจำหน่ายโดยตรงแก่ผู้อ่านผ่านระบบสมาชิก

  ในปี 2554 NEE จัดจำหน่ายสื่อสิ่งพิมพ์สำหรับเยาวชนจากประเทศญี่ปุ่น ประเทศไทย
  และประเทศอื่นๆ ในทวีปเอเชียส่วนใหญ่ผ่านเอเย่นต์การ์ตูน รองลงมาได้แก่ ร้านหนังสือ
  ร้านค้าโมเดิร์นเทรด ร้านสะดวกซื้อ และ ร้านค้าที่ไม่ได้จำหน่ายหนังสือเป็นหลัก
  และช่องทางการจำหน่ายอื่นๆ ได้แก่ จำหน่ายตรงผ่านบูธ งาน event ตามลำดับ
  รวมจุดจำหน่ายทั้งสิ้นกว่า 7,500 จุด (ที่มา: บริษัทฯ )

  ข) สื่อสิ่งพิมพ์สำหรับเยาวชนจากกลุ่มประเทศในแถบยุโรป อเมริกา และออสเตรเลีย

  NEE จะทำการจำหน่ายสื่อสิ่งพิมพ์สำหรับเยาวชนจากกลุ่มประเทศในแถบยุโรป อเมริกา
  และออสเตรเลียซึ่งตนเป็นผู้ผลิตผ่านผู้จัดจำหน่ายหนังสือรายใหญ่ที่มีร้านหนังสือหลายสาขา
  และร้านค้าโมเดิร์นเทรด ซึ่งมีเงื่อนไขการขายที่อาจมีการรับคืนได้ในภายหลัง
  โดยร้านค้าเหล่านี้จะจำหน่ายต่อให้แก่ผู้อ่านอีกทอดหนึ่ง นอกจากนั้น NEE
  ยังมีการจัดจำหน่ายโดยตรงแก่สถาบันการศึกษา และผู้อ่านผ่านระบบสมาชิกด้วย

  ในปี 2554 NEE จัดจำหน่ายสื่อสิ่งพิมพ์สำหรับเยาวชนจากกลุ่มประเทศในแถบยุโรป อเมริกา
  และออสเตรเลีย ส่วนใหญ่ผ่านร้านหนังสือ รองลงมาได้แก่ ร้านค้าโมเดิร์นเทรด ร้านสะดวกซื้อ
  และ ร้านค้าที่ไม่ได้จำหน่ายหนังสือเป็นหลัก นอกจากนั้น มีการจำหน่ายตรงผ่านบูธ โรงเรียน
  และองค์กรต่างๆ และช่องทางการจำหน่ายอื่นๆ รวมจุดจำหน่ายทั้งสิ้นกว่า 8,500 จุด (ที่มา:
  บริษัทฯ 6,500 ร้านค้า / 2,000 โรงเรียน)

4.1.1.4 กลยุทธ์การแข่งขัน

1)  คัดเลือก สร้างสรรค์ พัฒนาสื่อที่มีคุณภาพ

  บริษัทฯ จะดำเนินการผลิตและจัดจำหน่ายสื่อสิ่งพิมพ์สำหรับเยาวชนที่มีคุณภาพ ความเหมาะสม
  และตอบสนองความต้องการของกลุ่มเด็กและเยาวชน
  รวมทั้งส่งเสริมความรู้ด้านต่างๆโดยเฉพาะความรู้ด้านภาษาอังกฤษ
  ซึ่งสื่อสิ่งพิมพ์หลายประเภทของกลุ่มบริษัทฯ มีภาษาไทยควบคู่กับภาษาอังกฤษ

2)  คัดเลือก สร้างสรรค์สื่อที่ทันสมัยและได้รับความนิยมระดับนานาชาติ

  กลุ่มบริษัทฯ จะใช้ข้อได้เปรียบสำนักพิมพ์อื่นๆ
  จากการมีความสัมพันธ์ที่ดีกับสำนักพิมพ์ที่มีชื่อเสียงในต่างประเทศ
  ในการพิจารณาคัดเลือกสื่อสิ่งพิมพ์ที่ได้รับความนิยมสูงจากต่างประเทศ
  และมีแนวโน้มที่จะได้รับความนิยมในประเทศมาทำการผลิต และจัดจำหน่ายได้ตามเป้าหมาย

3)  พัฒนาสื่อที่สอดคล้องและตอบสนองต่อความต้องการของตลาดอย่างรวดเร็ว

  กลุ่มบริษัทฯ มีการติดตามผลตอบรับของการ์ตูนเรื่องต่างๆ ที่ลงในนิตยสาร Boom ของกลุ่มบริษัทฯ
  เพื่อคัดเลือกเรื่องที่ได้รับความนิยมสูง
  มาจัดพิมพ์รวมเล่มออกวางจำหน่ายเพื่อตอบสนองความต้องการของผู้อ่านและเพิ่มรายได้จากการ์ตูนเรื่องดังกล่าว

  นอกจากนี้ กลุ่มบริษัทฯ
  มีนโยบายในการตั้งราคาจำหน่ายสื่อสิ่งพิมพ์สำหรับเยาวชนที่เหมาะสมและสามารถแข่งขันกับสำนักพิมพ์อื่น
  ๆ ในตลาดได้ นอกจากนั้น กลุ่มบริษัทฯ ยังมีการสร้างแรงจูงใจในการซื้อหนังสือ เช่น
  จัดจำหน่ายหนังสือเป็นชุดในราคาพิเศษ หรือให้ส่วนลดพิเศษพร้อมของสมนาคุณ เป็นต้น
  อย่างไรก็ตาม กลุ่มบริษัทฯ ไม่มีนโยบายทำการตลาดด้วยราคาต่ำกว่าคู่แข่ง (Price War)

4)  สร้างสรรค์กิจกรรมเพื่อการมีส่วนร่วมของลูกค้า และกิจกรรมเพื่อสังคม

  กลุ่มบริษัทฯ
  ได้ดำเนินการจัดกิจกรรมทางการตลาดและการส่งเสริมการขายอย่างต่อเนื่องในรูปแบบต่างๆร่วมกับร้านหนังสือ
  และในสถานที่สาธารณะอื่นๆ เช่น การจัดงานเพื่อส่งเสริมการแสดงออก ความสามารถ
  ของเด็กและเยาวชน ได้แก่ งาน Japanese Festival
  ซึ่งประกอบด้วยการประกวดการแต่งตัวเลียนแบบตัวการ์ตูน (cos’ play)
  และการประกวดดนตรีแนวญี่ปุ่น (J-rock), งาน Comics Cosmo
  เพื่อค้นหานักเขียนการ์ตูนไทยหน้าใหม่ และเป็นการรวมตัวกันของสังคมผู้ชื่นชอบการ์ตูน
  การจัดกิจกรรม Disney and Me Talent Contest กิจกรรมส่งเสริมกีฬา เช่น Kiddy
  League มหกรรมกีฬาอนุบาล และการแข่งสตรีทบาสเก็ตบอล Dunk Anti Drug
  รวมถึงการเข้าร่วมออกร้านและกิจกรรมส่งเสริมการอ่านในงานมหกรรมหนังสือต่างๆ เป็นต้น

5)  พัฒนานักเขียนไทยให้มีคุณภาพ และก้าวสู่ระดับสากล

  กลุ่มบริษัทฯ ให้ความสำคัญในการสร้างนักเขียนการ์ตูนไทยหน้าใหม่
  เห็นได้จากการจัดประกวดนักเขียนการ์ตูนไทยมาตลอดระยะเวลากว่า 10 ปี การจัดสัมมนาหรือ
  workshop แก่เด็กและเยาวชนผู้สนใจ
  การพิจารณาตีพิมพ์การ์ตูนจากนักเขียนการ์ตูนไทยในนิตยสารรายสัปดาห์ “Boom” และหนังสือเล่ม
  และหนึ่งในความสำเร็จของโครงการนี้คือการที่สำนักพิมพ์ชั้นนำจากประเทศฝรั่งเศส
  และบุลกาเรีย ได้ซื้อลิขสิทธิ์การ์ตูนไทยเรื่อง “อภัยมณีซาก้า” ไปตีพิมพ์

6)  พัฒนาช่องทางการจัดจำหน่ายอย่างมีประสิทธิภาพเพื่อเข้าถึงกลุ่มเป้าหมายทุกกลุ่ม

  กลุ่มบริษัทฯ
  ให้ความสำคัญกับการกระจายสื่อที่คัดสรรแล้วว่ามีคุณภาพและมีเนื้อหาเหมาะสมไปยังกลุ่มเป้าหมายอย่างมีประสิทธิภาพสูงสุดได้แก่
  การให้ความสำคัญกับการพัฒนาช่องทางการจัดจำหน่ายทั้งช่องทางดั้งเดิม และผ่านสื่อใหม่
  หรือวิธีการใหม่ๆ นอกจากนี้ กลุ่มบริษัทฯ
  ยังเน้นการเข้าถึงเด็กและเยาวชนผ่านการขายตรงเพื่อเข้าถึงผู้ปกครองของเด็กและเยาวชน
  รวมถึงการขายตรงเข้าสู่โรงเรียน โดยผ่านทางห้องสมุดหรือ ครู
  เพื่อเสนอทางเลือกในการใช้ประกอบการเรียนการสอน
  หรือมีไว้ให้นักเรียนค้นคว้าประจำห้องสมุด

4.1.2 หนังสือพ็อคเก็ตบุ๊คส์

4.1.2.1 ลักษณะของผลิตภัณฑ์

หนังสือพ็อคเก็ตบุ๊คส์ของบริษัทฯ สามารถแบ่งออกได้เป็น 5 หมวดหลักดังนี้

(1) หมวดบริหารและจัดการ (Business and Management)

หนังสือในกลุ่มนี้มีเนื้อหาเกี่ยวข้องกับการบริหารและจัดการในหัวข้อต่างๆ รวมถึงเศรษฐศาสตร์
การเงิน การบัญชี การตลาด ภาษีและกฎหมายที่เกี่ยวข้องกับธุรกิจ การจัดการเชิงกลยุทธ์
และกรณีศึกษาทางธุรกิจ ตัวอย่างหนังสือที่ได้รับความนิยมอย่างสูงระดับนานาชาติในกลุ่มนี้ เช่น
ผลงานจากสุดยอดปรมาจารย์ด้านการคิดสร้างสรรค์ Edward De Bono จำนวน 3 เล่ม ได้แก่
“พลังชีวิต คิดเชิงบวก (H+ A New Religion?)”, “6 กรอบความคิดเพื่อใช้วิเคราะห์ข้อมูล
(Six Frames for Thinking about Information)” และ “6
กรอบความคิดเพื่อการตัดสินใจ (The Six Values Medals)”, “การตลาด 3.0 (Marketing
3.0)” โดย Philip Kotler, “สื่อสารเป็น เห็นชัยชนะ (Everyone Communicates Few
Connect)” โดย John C. Maxwell, ศาสตร์แห่งบัฟเฟตต์ (Buffetology) โดย Mary
Buffet and David Clark, “อยากรุ่ง ต้องกล้าเริ่ม (Poke the Box)” โดย Seth
Godin, “เงินงอกเงย 100 ภารกิจพิชิตความมั่งคั่ง (Make More Money) ” โดย Karen
McCreadie, Tim Phillips and Steve Shipside และ “สตีฟ จ็อบส์ (Steve Jobs)”
โดย Walter Isaacson

นอกจากนี้ยังมีงานเขียนของนักคิด
นักเขียนไทยในกลุ่มการบริหารและจัดการที่ได้รับความสนใจจากผู้อ่านในวงกว้าง อาทิ
“ยืดอกพกตังค์” โดย พจณี คงคาลัย, “Marketing is all around!” โดย ดร. วิเลิศ
ภูริวัชร, “การตลาดมุมกว้าง” โดย ผศ. ดร. กฤตินี ณัฏฐวุฒิสิทธิ์, “พิชิตหุ้นด้วยปัจจัยทางเทคนิค”
และ “พิชิตหุ้นและอนุพันธ์ด้วยปัจจัยทางเทคนิคขั้นสูง” โดย ป.ดัชนี (ประจบ วงษ์นิ่ม),
“บริหารคนเหนือตำรา 2” โดย จารุนันท์ อิทธิอาวัชกุล

(2) หมวดนิยาย และวรรณกรรม(Fiction & Literature)

หนังสือในกลุ่มนี้เป็นนวนิยายและวรรณกรรมของนักเขียนไทยและนักเขียนต่างประเทศที่แปลเป็นภาษาไทย
เช่น “พระอาทิตย์เที่ยงคืน”, “ความลับนครรุ่งอรุณ” และ “ฆาตกรรมคืนฝนดาวตก” โดย Keigo
Higashino วรรณกรรมคลาสสิกฉบับการ์ตูน ได้แก่ “เหยื่ออธรรม (Les Miserables)” โดย
Victor Hugo และ “ทุน (Das Kapital)” โดย Karl Heinrish Marx

นอกจากนี้ยังมีนวนิยายและวรรณกรรมที่ได้รับความนิยมจนทำให้ถูกนำไปสร้างเป็นภาพยนตร์ อาทิ
“บ่วงมนตรา เสน่หารัตติกาล (A Discovery of Witches)” โดย Deborah Harkness

(3) หมวดภาษา และการเรียนรู้ (Language and Learning)

หนังสือในกลุ่มนี้มีเนื้อหาเกี่ยวข้องกับการพัฒนาทักษะด้านภาษาและการทดสอบความถนัดด้านต่างๆ
ซึ่งหนังสือในกลุ่มพัฒนาทักษะด้านภาษาที่ได้รับความนิยม เช่น “Chris Delivery the
Collection#1 HIS” และ “Chris Delivery the Collection#2 HER” โดย
คริสโตเฟอร์ ไรท์, “101 บทสนทนาจีน พร้อมใช้สำหรับนักท่องเที่ยว + CD MP3”, “101
บทสนทนาจีน พร้อมใช้ในร้านอาหาร + CD MP3”, “101 บทสนทนาจีน พร้อมใช้เรียนต่อในจีน +
CD MP3” และ “101 บทสนทนาจีน พร้อมใช้สื่อสารธุรกิจ + CD MP3” “เลขคณิตพิชิตสมองเสื่อม
3” และ “53 รูปแบบชีวิตพิชิตสมองเสื่อม” “สมองฟิตไหวพริบเต็ม 100! (Max Your Brain)”,
“คุณจะกินแมวของตัวเองไหม? (Would you eat your cat?)”

(4) หมวดศาสนาและปรัชญา (Religion and Philosophy)

หนังสือในกลุ่มนี้มีเนื้อหาเกี่ยวข้องความเชื่อ คำสอนทางศาสนา และปรัชญา เช่น “พุทธพบวิทย์ฯ
ช่างคิดพบช่างถาม” โดย พระอาจารย์ ว. วชิรเมธี และ ดร. วิทย์ สิทธิเวคิน,
“พระศิวะมหาเทพแห่งจักรวาล” โดย ป๊อก เชลซี, “๑๑๑ นิทราชาดก (ฉบับย่อ)” โดย ดร.
ประพันธ์ ศุภษร และผลงานจากพระไพศาล วิสาโล พระนักเขียนรางวัลศรีบูรพา และรางวัลอมตะ
ได้แก่ “ยิ้มรับความตายด้วยใจสงบ”, “สร้างพลังบุญ”, “ของขวัญแห่งความสุข” และ
“สุขเหนือสุข”

นอกจากนี้ยังได้รับการคัดเลือกเป็น “หนังสือดี สร้างคนดี ประจำปี 2554” อีกด้วย ได้แก่ “๑๑๑
นิทราชาดก (ฉบับย่อ)” โดย ดร. ประพันธ์ ศุภษร, “พุทธพบวิทย์ฯ ช่างคิดพบช่างถาม” โดย
พระอาจารย์ ว. วชิรเมธี และ ดร. วิทย์ สิทธิเวคิน และ “ทำบุญให้ฉลาด” โดย พระไพศาล
วิสาโล

นอกจากนี้ยังมีหนังสือแปลเกี่ยวกับศาสตร์ด้านโหงวเฮ้งและฮวงจุ้ย ผลงานของ Joey Yap
ปรมาจารย์และที่ปรึกษาผู้มีชื่อเสียงระดับโลก
ผลงานของเขาได้รับการแปลเป็นภาษาไทยและมียอดจำหน่ายที่ดีมาก เช่น “แก่นแท้ปาจื่อ: 10
วันเจ้าธาตุ”, “แก่นแท้ปาจื่อ: 5 โครงสร้าง” และ “ปฏิทินฤกษ์มงคล ปี 2012” โดย Joey Yap

(5) หมวดทั่วไป (General Interest)

หนังสือในกลุ่มนี้เป็นหนังสือที่มีเนื้อหาหลากหลาย ครอบคลุมความสนใจด้านต่างๆ
ของผู้อ่านในวงกว้าง อาทิ สุขภาพและความงาม อาหาร บ้านและการตกแต่ง การพัฒนาตนเอง
สัตว์เลี้ยง และไลฟ์สไตล์ ตลอดจนเรื่องชีวิตคนดัง เช่น “บันทึกตามรอย ๘๔ คำพ่อสอน”
ซึ่งได้ประมวลพระบรมราโชวาทและพระราชดำรัส
เพื่อเป็นแนวทางในการประพฤติตนตลอดจนปฏิบัติงานให้ประสบความสำเร็จ
และนำความเจริญก้าวหน้ามาสู่ชีวิต พร้อมทั้งนำพระบรมสาทิสลักษณ์พระบาทสมเด็จพระเจ้าอยู่หัว
อันเป็นภาพแห่งความประทับใจ ที่เขียนโดยศิลปินชั้นครู อันได้แก่ อาจารย์จักรพันธุ์ โปษยกฤต
อาจารย์ปัญญา เพ็ชรชู อาจารย์ปัญญา วิจินธนสาร อาจารย์ไพรวัลย์ ดาเกลี้ยง อาจารย์เกริกบุระ
ยมนาค อาจารย์สุวัฒน์ วรรณมณี อาจารย์สุรเดช แก้วท่าไม้ อาจารย์ศักดิ์วุฒิ วิเศษมณี
อาจารย์วุฒิกร คงคา รวมจำนวน 9 ภาพ มาจัดแสดงไว้ในเล่ม

แนวบ้านและที่อยู่อาศัย “บ้านอันแสนผ่อนคลาย (The Relaxed Home)”,
“การตกแต่งภายในแบบแชบบี้ชิค (เก่าแต่เก๋) Shabby Chic Interiors”, “โรแมนติกสไตล์
(Romantic Style)”

แนวไลฟ์สไตล์/ชีวิตคนดัง “The Shock เรื่องเล่าเขย่าขวัญ” โดย ดีเจป่อง กพล ทองพลับ,
“สวยเลือกได้ สไตล์จีบัน” โดย ป้าจีน แห่ง Jeban.com, “โอกาสที่ 2 ชีวิตที่ 3” โดย พงษ์
ผาวิจิตร, “24” โดย เจนนิเฟอร์ คิ้ม, “ไวน์ ฟุตบอล การเดินทาง และคนรัก” โดย นันทขว้าง
สิรสุนทร

แนวสุขภาพ ได้แก่ “ล้วงลึกทางรอดมะเร็ง” โดย นายแพทย์สมหมาย ทองประเสริฐ,
“ใครไม่ป่วยยกมือขึ้น เล่ม 3” และ “ใครไม่ป่วยยกมือขึ้น ฉบับพกพา” โดย หมอแดง หมอนัท ดิ
อโรคยา, “พลังจิต พิชิตมะเร็ง” โดย อ.ภูสิต เพ็ญศิริ”, “โยคะกระชากวัย”, “น้ำดื่มสมุนไพร
ใกล้ตัวแต่ไกลโรค”, “สะกดจิตพิชิตจุดป่วย”, “ผอม สวย ด้วยชาเขียว” และ “ผอม สวย
ด้วยถั่วดำ”

แนวท่องเที่ยว “อิ่มหลักร้อย อร่อยริมทาง”, “ฮอยอันหวานเย็น”, “คัมภีร์พิชิตร้านอร่อยคิวยาว”
และ

“6 นักข่าว 9 (ก้าว) เดินทาง”

4.1.2.2 ลูกค้ากลุ่มเป้าหมาย

กลุ่มลูกค้าเป้าหมายหลักคือผู้ที่มีอายุตั้งแต่ 18 ปีขึ้นไป
ซึ่งให้ความสำคัญกับการพัฒนาตนเองในแง่มุมต่างๆ ไม่ว่าการพัฒนาทักษะในการทำงาน
การใส่ใจสุขภาพ การพัฒนาความคิดและปรัชญาการดำเนินชิวิต
และมีความชื่นชอบในการอ่านหนังสือเพื่อความบันเทิงและสาระความรู้

4.1.2.3 การจำหน่ายและช่องทางการจำหน่าย

  ปัจจุบัน บริษัทฯ ทำการจัดจำหน่ายหนังสือพ็อคเก็ตบุ๊คส์ผ่านช่องทางการจำหน่ายประเภทต่างๆ
  ดังนี้

1.  ร้านหนังสือ เป็นช่องทางจัดจำหน่ายหนังสือพ็อคเก็ตบุ๊คส์ที่ใหญ่ที่สุดของบริษัทฯ โดยส่วนใหญ่ผ่าน
    บมจ.ซีเอ็ดยูเคชั่น ซึ่งจะจำหน่ายหนังสือในร้านหนังสือของตนเองที่มีหลายสาขา
    และกระจายหนังสือสู่ร้านค้าและร้านหนังสือชั้นนำอื่นๆต่อไป นอกจากนั้น บริษัทฯ
    ยังมีการวางจำหน่ายเองผ่านร้านหนังสืออื่นๆ ได้แก่ ร้านดับเบิลเอบุ๊ค ทาวเวอร์
    และร้านบุ๊คสไมล์ รวมถึงการผลิตหนังสือพิเศษ เฉพาะช่องทางเซเว่น อิเฟเว่น
    ภายใต้โครงการ “Only @” อีกด้วย

2.  บูทจำหน่ายหนังสือ เป็นการเปิดบูทจำหน่ายหนังสือแก่ผู้อ่านโดยตรงในงานต่างๆ ที่สำคัญ คือ
    งานสัปดาห์หนังสือแห่งชาติ และงานมหกรรมหนังสือ เป็นต้น

3.  จำหน่ายตรงแก่องค์กร เป็นการจำหน่ายหนังสือแก่ผู้บริโภคที่เป็นบริษัทเอกชน โรงเรียน
    มหาวิทยาลัย และหน่วยงานราชการอื่นๆ ที่มีความต้องการใช้หนังสือพ็อคเก็ตบุ๊คส์ของบริษัทฯ

4.  ช่องทางการจำหน่ายอื่นๆ เช่น การจำหน่ายหนังสือให้แก่บริษัทในเครือเนชั่นกรุ๊ปฯ
    เพื่อใช้เป็นของขวัญปีใหม่หรือของสมนาคุณแก่ลูกค้า และการจำหน่ายผ่านทางไปรษณีย์
    และอินเตอร์เน็ตผ่านเว็บไซด์ www.nationbook.com ซึ่งให้ส่วนลดเป็นพิเศษแก่ผู้สั่งซื้อ
    และเป็นการเพิ่มช่องทางการจำหน่ายสำหรับผู้อ่านมากยิ่งขึ้น

  ในปี 2554 สำนักพิมพ์ ”เนชั่นบุ๊คส์”
  ได้จัดจำหน่ายหนังสือพ็อคเก็ตบุ๊คส์ผ่านช่องทางการจำหน่ายหลักคือร้านหนังสือ
  รองลงมาได้แก่จำหน่ายตรงผ่านบูธ โรงเรียน และองค์กรต่างๆ และช่องทางการจำหน่ายอื่นๆ
  ตามลำดับ รวมจุดจำหน่ายทั้งสิ้นกว่า 4,000 จุด (ที่มา: บริษัทฯ ร้านบุ๊คสไมล์ 3,000 /
  ร้านค้าซีเอ็ดและในเครือ 1,000)

4.1.2.4 กลยุทธ์การแข่งขัน

1)  บริษัทฯ
    จะดำเนินการผลิตและจำหน่ายหนังสือพ็อคเก็ตบุ๊คส์ที่มีคุณภาพและมีความหลากหลายครอบคลุมความต้องการของนักอ่านทุกกลุ่มอายุ
    เพศ และอาชีพ โดยพิจารณาคัดเลือกหนังสือทั้งในแง่ของเนื้อหา คุณภาพ และความเหมาะสม
    เพื่อให้หนังสือของบริษัทฯ สามารถเป็นส่วนหนึ่งในการเสริมสร้างความบันเทิง
    และความรู้ของผู้อ่านให้ทันต่อยุคสมัย

2)  เนื่องจากบริษัทฯ มีความสัมพันธ์ที่ดีกับนักเขียนและสำนักพิมพ์ที่มีชื่อเสียงทั้งในและต่างประเทศ
    ดังนั้น บริษัทฯ จึงใช้ข้อได้เปรียบสำนักพิมพ์อื่นๆ ดังกล่าวในการคัดเลือกผลงานของนักเขียน
    และสำนักพิมพ์ที่เป็นที่ชื่นชอบของนักอ่านชาวไทย
    และมีคุณภาพระดับโลกโดยมียอดขายในอันดับต้นๆ (Bestsellers) มานำเสนอ

3)  ในส่วนของหนังสือพ็อคเก็ตบุ๊คส์ที่เป็นหนังสือแปลจากภาษาต่างประเทศ บริษัทฯ
    ได้มีการมุ่งเน้นคุณภาพการแปลให้มีความถูกต้องตรงกับต้นฉบับมากที่สุด
    โดยไม่ละทิ้งความสละสลวยของบทความ เพื่อเป็นการเสริมสร้างอรรถรสในการอ่านหนังสือ
    และเสริมสร้างความพึงพอใจให้แก่ผู้อ่านมากที่สุด

4)  บริษัทฯ มีนโยบายในการตั้งราคาจำหน่ายหนังสือที่เหมาะสมและสามารถแข่งขันกับสำนักพิมพ์อื่น
    ๆ ในตลาดได้ นอกจากนั้น บริษัทฯ ยังมีการสร้างแรงจูงใจในการซื้อหนังสือ เช่น
    จัดจำหน่ายหนังสือในราคาพิเศษ หรือให้ส่วนลดพิเศษสำหรับหนังสือบางหมวด เป็นต้น
    อย่างไรก็ตาม บริษัทฯ ไม่มีนโยบายทำการตลาดด้วยราคาต่ำกว่าคู่แข่ง (Price War)

5)  บริษัทฯ
    ได้ดำเนินการจัดกิจกรรมทางการตลาดและการส่งเสริมการขายอย่างต่อเนื่องในรูปแบบต่างๆ
    เช่น การเข้าร่วมงานมหกรรมหนังสือต่างๆ การเปิดตัวหนังสือ การพบปะนักเขียน
    การจัดส่งหนังสือให้แก่สื่อต่างๆ รวมถึงนักวิจารณ์ เป็นต้น

6)  บริษัทฯ ได้มีการประชาสัมพันธ์ชื่อของสำนักพิมพ์ “เนชั่นบุ๊คส์” ให้เป็นที่รู้จักในกลุ่มนักอ่าน
    เช่นการจัดโครงการประกวดเรื่องสั้นแนววิทยาศาสตร์ (Nation Books Award)
    และเปิดโอกาสให้นักเขียนสมัครเล่นสามารถลงเรื่องสั้นหรือบทความของตนเองในเว็บไซต์ของบริษัทฯ
    www.nationbook.com หรือส่งมาทางไปรษณีย์
    ซึ่งเป็นการเปิดโอกาสให้ประชาชนทั่วไปได้แสดงความสามารถด้านการเขียน นอกจากนั้น
    บริษัทฯ ยังได้รู้จักนักเขียนหน้าใหม่ที่อาจได้รับความนิยมในอนาคต

4.1.3 การจัดหาสื่อสิ่งพิมพ์ประเภทหนังสือ

4.1.3.1 การผลิตสื่อสิ่งพิมพ์ประเภทหนังสือ

กลุ่มบริษัทฯ จะทำการพิจารณาแนวโน้มอุตสาหกรรมสิ่งพิมพ์
เพื่อวางแผนกำหนดประเภทสิ่งพิมพ์และรูปแบบเนื้อหาที่จะดำเนินการผลิตในแต่ละปี หลังจากนั้น
กลุ่มบริษัทฯ จะดำเนินการจัดหาและผลิตสิ่งพิมพ์ โดยมีขั้นตอนหลักในการดำเนินการ ดังต่อไปนี้

(1) การคัดสรรสื่อสิ่งพิมพ์

  กลุ่มบริษัทฯ จะจัดส่งบรรณาธิการ และทีมงานไปเยี่ยมชมงานเทศกาลหนังสือในต่างประเทศ
  (Book Fairs) เพื่อดูแนวโน้มของสิ่งพิมพ์โลก และสรรหารายชื่อสิ่งพิมพ์ที่น่าสนใจ นอกจากนี้
  กลุ่มบริษัทฯ
  ยังมีการสำรวจตลาดเพื่อสอบถามหรือหาข้อมูลของประเภทหรือรายชื่อสิ่งพิมพ์ที่เป็นที่ต้องการของกลุ่มผู้อ่านเป้าหมายโดยตรง
  ในบางกรณีนักเขียนหรือสำนักพิมพ์ผู้เป็นเจ้าของลิขสิทธิ์อาจทำการติดต่อขอจำหน่ายลิขสิทธิ์ในการผลิตและจัดจำหน่ายแก่กลุ่มบริษัทฯ
  โดยตรง เนื่องจากชื่อเสียงของกลุ่มบริษัทฯ เป็นที่ยอมรับในอุตสาหกรรม
  โดยเฉพาะอย่างยิ่งหนังสือ พ็อคเก็ตบุ๊คส์ในแนวธุรกิจ และการจัดการ และ Self
  Improvement ของกลุ่มบริษัทฯ

  หลังจากนั้น คณะทำงานเพื่อคัดเลือกหนังสือของกลุ่มบริษัทฯ ซึ่งประกอบด้วยผู้บริหาร บรรณาธิการ
  และ ฝ่ายการตลาด
  จะทำการคัดเลือกสิ่งพิมพ์ที่เหมาะสมในการผลิตและจัดจำหน่ายซึ่งมีคุณสมบัติเบื้องต้นดังนี้

1.  มีรูปแบบและเนื้อหาที่คาดว่าน่าจะตรงกับความต้องการและได้รับความสนใจอย่างต่อเนื่องจากกลุ่มผู้อ่านเป้าหมาย
    ซึ่งเป็นกลุ่มที่มีขนาดที่เหมาะสมในการจัดพิมพ์สิ่งพิมพ์นั้นๆ

2.  ไม่มีเนื้อหาที่แสดงความรุนแรงและยั่วยุทางเพศ

3.  มีต้นทุนในการซื้อลิขสิทธิ์ที่เหมาะสม และสามารถขายได้ในราคาที่กลุ่มบริษัทฯ
    สามารถทำกำไรจากการผลิตและจัดจำหน่ายสิ่งพิมพ์นั้นได้

(2) ติดต่อ เจรจา และทำสัญญาซื้อลิขสิทธิ์

  หลังจากที่ได้รายชื่อสิ่งพิมพ์ที่เหมาะสมแล้ว ทางกลุ่มบริษัทฯ จะดำเนินการติดต่อเจรจาราคา
  และเงื่อนไขในการซื้อลิขสิทธิ์กับนักเขียน หรือสำนักพิมพ์ผู้เป็นเจ้าของลิขสิทธิ์
  สำหรับหนังสือพ็อคเก็ตบุ๊คส์ในหมวดทั่วไปบางเล่ม กลุ่มบริษัทฯ
  อาจดำเนินการติดต่อนักเขียนที่คาดว่าจะเป็นที่นิยมในกลุ่มผู้อ่านมาเพื่อเขียนหนังสือให้แก่กลุ่มบริษัทฯ
  จากนั้นจึงทำสัญญากับนักเขียน หรือสำนักพิมพ์ผู้เป็นเจ้าของลิขสิทธิ์

(3) การจัดเตรียมต้นฉบับภาษาไทย

  3.1) การแปล ในกรณีที่เป็นสิ่งพิมพ์ภาษาต่างประเทศ กลุ่มบริษัทฯ
  จะติดต่อผู้แปลที่มีความเหมาะสมกับประเภทหนังสือเพื่อดำเนินการแปลเป็นภาษาไทย และ
  ติดต่อผู้ที่มีความเหมาะสมกับประเภทหนังสือดังกล่าวเพื่อทำหน้าที่บรรณาธิการเล่มตรวจสอบความถูกต้องของสำนวนแปล
  ซึ่งภายหลังจากที่ผู้แปลทำการลงนามในสัญญาและได้รับต้นฉบับสิ่งพิมพ์ภาษาต่างประเทศจากกลุ่มบริษัทฯ
  เรียบร้อยแล้ว ก็จะดำเนินการแปล โดยระยะเวลาในการแปลนั้นขึ้นอยู่กับประเภทสิ่งพิมพ์
  ซึ่งส่วนใหญ่มีระยะเวลาไม่เกิน 1-2 เดือน
  จากนั้นผู้แปลจะดำเนินการส่งผลงานแปลฉบับสมบูรณ์ให้แก่กลุ่มบริษัทฯ
  เพื่อส่งต่อเล่มให้แก่บรรณาธิการดำเนินการตรวจสอบและแก้ไข
  ภายหลังจากบรรณาธิการตรวจต้นฉบับที่แปลเป็นภาษาไทยสมบูรณ์แล้ว
  ก็จะดำเนินการส่งให้แก่กลุ่มบริษัทฯ ในกรณีสิ่งพิมพ์เป็นหนังสือการ์ตูน กลุ่มบริษัทฯ
  จะมีการนำต้นฉบับหนังสือการ์ตูนภาษาต่างประเทศมาทำการสแกนเพื่อนำคำแปลลงประกอบภาพการ์ตูน

  3.2) การจัดรูปเล่ม ภายหลังจากที่กลุ่มบริษัทฯ ได้รับต้นฉบับสิ่งพิมพ์ภาษาไทยฉบับสมบูรณ์
  ก็จะนำมาดำเนินการจัดเรียงภาพ เนื้อหา และจัดรูปเล่มให้เหมาะสม
  ในบางกรณีที่เป็นสิ่งพิมพ์จากต่างประเทศ
  อาจถูกจำกัดให้จัดเรียงและจัดทำรูปแบบให้เหมือนต้นฉบับภาษาต่างประเทศ นอกจากนั้น
  กลุ่มบริษัทฯ จะทำการออกแบบปกหนังสือ
  และจัดทำปกในกรณีที่เจ้าของลิขสิทธิ์มิได้บังคับให้ใช้ปกหนังสือของต้นฉบับ หรือในกรณีที่กลุ่มบริษัทฯ
  พิจารณาแล้วเห็นว่าปกเดิมไม่เหมาะสม

(4) การจัดเตรียมการพิมพ์

  4.1) การเตรียมกระดาษ กลุ่มบริษัทฯ
  จะดำเนินการติดต่อผู้ค้ากระดาษเพื่อดำเนินการสั่งจองกระดาษที่ใช้ในการจัดพิมพ์
  ในระหว่างการจัดเตรียมต้นฉบับ โดยปัจจุบัน กลุ่มบริษัทฯ
  ซื้อกระดาษเพื่อใช้ผลิตสิ่งพิมพ์จากบริษัทในเครือเนชั่นกรุ๊ปฯ
  และผู้จัดจำหน่ายกระดาษภายในประเทศในราคาตลาด

  4.2) การจัดหาโรงพิมพ์ ในระหว่างการจัดเตรียมต้นฉบับ กลุ่มบริษัทฯ
  จะดำเนินการติดต่อโรงพิมพ์เพื่อกำหนดรูปแบบการพิมพ์ ค่าจ้างพิมพ์ และวันกำหนดส่งของ
  โดยมีการเปรียบเทียบและเจรจาต่อรองเพื่อให้ค่าจ้างพิมพ์ต่ำที่สุดภายใต้รูปแบบสิ่งพิมพ์ที่กลุ่มบริษัทฯ
  ต้องการ ปัจจุบัน กลุ่มบริษัทฯ ใช้บริการโรงพิมพ์จำนวน 4 แห่ง ได้แก่ บจก. เนชั่น พริ้นติ้ง
  เซอร์วิส จำกัด บจก. ดับบลิวพีเอส (ประเทศไทย) จำกัด บจก.เอช-เอ็น กรุ๊ป และ
  บจก.พริ้นต์โพร

  4.3) การพิมพ์ทดสอบ จากนั้นกลุ่มบริษัทฯ จะดำเนินการส่งพิมพ์ทดสอบ (proof printing)
  และตรวจดูความเรียบร้อยอีกครั้งหนึ่ง ในบางกรณี กลุ่มบริษัทฯ
  ต้องจัดส่งต้นแบบของสิ่งพิมพ์ให้แก่เจ้าของลิขสิทธิ์เพื่อขออนุมัติก่อนดำเนินการจัดพิมพ์หรือจัดจำหน่าย

(5) การพิมพ์และจัดส่ง

  กลุ่มบริษัทฯ จะจัดส่งไฟล์อิเล็กทรอนิกส์ต้นฉบับสิ่งพิมพ์ให้แก่โรงพิมพ์เพื่อดำเนินการพิมพ์
  เมื่อโรงพิมพ์ดำเนินการพิมพ์เรียบร้อยแล้ว
  โรงพิมพ์จะจัดส่งมาเพื่อจัดเก็บที่คลังสินค้าของกลุ่มบริษัทฯ

4.1.3.2 สรุปสาระสำคัญของสัญญาลิขสิทธ์สิ่งพิมพ์ประเภทหนังสือ

ในการผลิตและจัดจำหน่ายสิ่งพิมพ์ประเภทหนังสือ กลุ่มบริษัทฯ
จะซื้อลิขสิทธิ์สิ่งพิมพ์มาจากเจ้าของลิขสิทธิ์ซึ่งเป็นนักเขียนหรือสำนักพิมพ์ทั้งในและต่างประเทศจำนวนหลายราย
เพื่อนำมาผลิตและจัดจำหน่ายเพียงรายเดียว (exclusive) ในประเทศไทย
ซึ่งส่วนใหญ่มีระยะเวลา 3 – 5 ปี และมีสิทธิต่ออายุสัญญาได้ในราคาและเงื่อนไขเดิม
ส่วนใหญ่มีการกำหนดจำนวนขั้นต่ำในการผลิตสิ่งพิมพ์ครั้งแรก ทั้งนี้
เจ้าของลิขสิทธิ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย เป็นต้น โดยมีค่าลิขสิทธิ์ที่สามารถแบ่งออกเป็น 2 ประเภทหลัก
ดังนี้

1)  ค่าลิขสิทธิ์ขั้นต้นซึ่งเป็นจำนวนคงที่ (minimum guarantee) กำหนดจากยอดพิมพ์เริ่มต้นขั้นต่ำ
    หรือประมาณการยอดขาย ชำระ ณ วันที่ลงนามในสัญญา หรือ ภายในระยะเวลาที่กำหนดไว้

2)  ค่าลิขสิทธิ์แปรผันที่คำนวณจากยอดจำหน่ายสิ่งพิมพ์หรือยอดพิมพ์ ซึ่งส่วนใหญ่มีการจ่ายทุกครึ่งปี
    หรือ หนึ่งปี

ทั้งนี้ ประเภทของค่าลิขสิทธิ์ รวมทั้งจำนวน และกำหนดเวลาการชำระค่าลิขสิทธิ์ของแต่ละสัญญานั้น
ขึ้นอยู่กับการต่อรองระหว่างกลุ่มบริษัทฯ และเจ้าของลิขสิทธิ์

4.1.4 ภาวะอุตสาหกรรมและการแข่งขันในธุรกิจสำนักพิมพ์

4.1.4.1 ภาพรวมอุตสาหกรรมธุรกิจสำนักพิมพ์

อุตสาหกรรมสำนักพิมพ์ปี 2553 มีมูลค่าตลาดรวมประมาณ 30,700-32,500 ล้านบาท
ขยายตัวเพิ่มขึ้น 11.57%
ตามการฟื้นตัวของเศรษฐกิจโดยรวมของประเทศจากปัจจัยสนับสนุนทั้งจากการฟื้นตัวของเศรษฐกิจโลกและ
อุปสงค์ภายในประเทศ ประกอบกับตลอดระยะเวลาในช่วงหลายปีที่ผ่านมา ทั้งภาครัฐและภาคเอกชน
(นำโดยสมาคมผู้จัดพิมพ์และผู้จำหน่ายหนังสือแห่งประเทศไทย)
ต่างมีนโยบายและกิจกรรมที่เป็นการส่งเสริมให้ประชาชนมีการตื่นตัวในเรื่องการอ่านหนังสือมากขึ้น
รวมถึงพัฒนาการด้านคุณภาพของหนังสือที่มีการปรับปรุงในทิศทางที่ดีขึ้นมาโดยตลอด (ที่มา :
สมาคมผู้จัดพิมพ์และผู้จำหน่ายหนังสือแห่งประเทศไทย)

การแข่งขันในธุรกิจหนังสือมีแนวโน้มรุนแรงขึ้น มีการผลิตหนังสือเข้าสู่ตลาดเพิ่มขึ้นอย่างต่อเนื่อง
นับแต่ปี 2552 เป็นต้นมา และในปี 2554 มีการคาดการณ์ว่าจะมีจำนวนหนังสือออกใหม่ประมาณ
29,000 เล่ม หรือเพิ่มขึ้น 2.3% (ที่มา : ศูนย์วิจัยกสิกรไทย)
เนื่องจากมีการผลิตหนังสือเข้าสู่ตลาดเพิ่มขึ้นอย่างต่อเนื่อง นับแต่ปี 2552 เป็นต้นมา และในปี
2554 คาดการณ์ว่าจะมีจำนวนหนังสือออกใหม่ประมาณ 29,000 เล่ม (ที่มา : ศูนย์วิจัยกสิกรไทย)
ยิ่งไปกว่านั้น
สัดส่วนการครอบครองตลาดกว่าครึ่งยังอยู่ในมือของกลุ่มสำนักพิมพ์ที่เป็นผู้นำตลาดและสำนักพิมพ์ขนาดใหญ่
(ประมาณ 30 ราย จากจำนวนสำนักพิมพ์รวมประมาณ 400 ราย)
ส่วนกลุ่มสำนักพิมพ์ขนาดกลางกำลังพัฒนาศักยภาพในการเติบโตอย่างน่าสนใจ
ขณะที่กลุ่มสำนักพิมพ์ขนาดเล็กนั้น แม้ว่าจะมีพัฒนาการดีขึ้น แต่ก็มีอัตราการเติบโตถดถอย
แสดงให้เห็นว่าความสามารถในการแข่งขันที่สูงในอุตสาหกรรมสำนักพิมพ์
เป็นของผู้ประกอบการในกลุ่มผู้นำตลาดและกลุ่มสำนักพิมพ์ขนาดใหญ่เป็นสำคัญ
และสัดส่วนการครอบครองตลาดของสำนักพิมพ์กลุ่มนี้ยังมีแนวโน้มที่จะเพิ่มสูงขึ้นอย่างต่อเนื่อง ซึ่ง
NINE ก็เป็นผู้ประกอบการในผู้นำตลาดในกลุ่มนี้ (ที่มา :
สมาคมผู้จัดพิมพ์และผู้จำหน่ายหนังสือแห่งประเทศไทย)

หนังสือที่ยังได้รับความนิยมต่อเนื่อง ได้แก่ หมวดวรรณกรรม นวนิยาย บริหารธุรกิจ ธรรมะ
และคู่มือการเรียน/ สอบ

ประมาณการมูลค่าตลาดสำนักพิมพ์สำหรับปี 2554
ได้คาดการณ์ว่าปัจจัยด้านการขยายตัวของเศรษฐกิจของประเทศและแนวโน้มการขยายตัวของอุตสาหกรรมสำนักพิมพ์
จะส่งผลของมูลค่าตลาดสำนักพิมพ์สำหรับปี 2554 อยู่ที่ 32,200 - 33,000 ล้านบาท
มีอัตราการเติบโตประมาณ ร้อยละ 5 อย่างไรก็ตาม เหตุการณ์อุทกภัยในเดือนมีนาคม
และมหาอุทกภัยในเดือนตุลาคม
ส่งผลให้อุตสาหกรรมสำนักพิมพ์มีอัตราเติบโตถดถอยเป็นครั้งแรกในรอบ 5 ปี ทั้งๆ ที่ ในช่วงต้นปีนั้น
อุตสาหกรรมสำนักพิมพ์มีแนวโน้มสดใสมาก และมีโอกาสที่จะกลับมาเติบโตที่ 5% อีกครั้ง
นับตั้งแต่เกิดปัญหาชุมนุมทางการเมือง
แต่ผลจากมหาอุทกภัยกลับทำให้รายได้จากการจำหน่ายในอุตสาหกรรมสำนักพิมพ์ ลดลง 10-20%
เมื่อเทียบกับช่วงเดียวกันปีก่อน ซึ่งส่งผลต่อเนื่องถึงภาพรวมอุตสาหกรรมที่มักแปรผันตาม GDP
ทำให้สิ้นปี 2554 อัตราการเติบโตของอุตสาหกรรมอยู่ที่ 1.5-1.7%
และแม้ว่าสถานการณ์น้ำท่วมได้คลี่คลายลงไปแล้ว
แต่ก็ไม่ทำให้กำลังซื้อของผู้บริโภคในอุตสาหกรรมสำนักพิมพ์ฟื้นกลับมาโดยเร็ว
เนื่องจากผู้บริโภคจะต้องใช้เงินไปกับการฟื้นฟูบ้านเรือน และสิ่งของที่ได้รับผลกระทบจากน้ำท่วม
อย่างไรก็ตาม คาดว่ากำลังซื้อหนังสือจะกลับสู่ภาวะปกติในเดือน ก.พ.-มี.ค.ปี 2555
ในอัตราเติบโตทิศทางเดียวกับ GDP (ที่มา :
นายกสมาคมผู้จัดพิมพ์และผู้จำหน่ายหนังสือแห่งประเทศไทย)

ก) ยอดจำหน่ายหนังสือ

ยอดการจำหน่ายหนังสือของประเทศไทยมีความสัมพันธ์และเติบโตตามภาวะเศรษฐกิจของประเทศ
โดยยอดการจำหน่ายหนังสือมีสัดส่วนอยู่ที่ประมาณร้อยละ 0.20
ของผลิตภัณฑ์มวลรวมของประเทศไทย (GDP)
ซึ่งยอดการจำหน่ายหนังสือในประเทศไทยนั้นมีการปรับตัวเพิ่มขึ้นอย่างต่อเนื่อง
โดยมีอัตราเติบโตเฉลี่ยสะสม (CAGR) ระหว่างปี 2547 - 2552 ที่ร้อยละ 7.49

หมวดที่มีหนังสือใหม่ออกมากที่สุดประจำปี 2553 (จำนวนเล่ม) ได้แก่ อันดับที่ 1 หมวดวรรณกรรม
โดยมีอัตราเติบโตสูงกว่าปี 2552 คือ ประมาณร้อยละ 13 เมื่อเทียบกับปี 2552
อีกทั้งยังมีราคาปกเฉลี่ยสูงขึ้นด้วย อันดับ 2 หนังสือสำหรับเด็ก มีอัตราเติบโตประมาณร้อยละ 9
ซึ่งเป็นอัตราที่เติบโตน้อยกว่าปี 2552 อันดับ 3 หมวดคู่มือเรียน สอบ
มีอัตราเติบโตมากที่สุดใกล้เคียงกับอันดับ 4 หมวดจิตวิทยา และอันดับ 5 คือ
หนังสือจิตวิทยาพัฒนาตนเอง

(ที่มา : เอกสาร “ที่สุดในธุรกิจหนังสือปี 2553 จากฐานข้อมูลซีเอ็ดบุ๊คเซนเตอร์” รวบรวมโดย
ซีเอ็ดยูเคชั่น จำกัด (มหาชน) 15 กุมภาพันธ์ 2554)

ข) จำนวนการใช้เงินซื้อหนังสือต่อคนต่อปี

ในส่วนของจำนวนการใช้เงินซื้อหนังสือต่อคนต่อปีมีแนวโน้มสูงขึ้นตามรายได้ต่อหัวของประชากรในประเทศไทย
โดยมีอัตราเติบโตเฉลี่ยสะสม (CAGR) ระหว่างปี 2547 -2552 ร้อยละ 7.49 อย่างไรก็ตาม
การใช้จ่ายในการซื้อหนังสือของประชาชนไทยยังอยู่ในระดับที่ต่ำมากเมื่อเทียบกับต่างประเทศ

หมวดหนังสือที่คนไทยซื้ออ่านมากที่สุด (จำนวนเล่ม) ได้แก่ อันดับที่ 1 หมวดวรรณกรรม
ซึ่งเป็นหมวดที่มีหนังสือใหม่ออกมามากที่สุด อันดับ 2 หนังสือสำหรับเด็ก อันดับ 3 หมวดคู่มือเรียน/
สอบ อันดับ 4 หมวดการ์ตูนความรู้ และ อันดับ 5 หมวดความรู้ทั่วไป นอกจากนี้ มีหมวดหนังสือ
ที่มีอัตราการซื้ออ่านเพิ่มขึ้น อย่างน่าสนใจ (จำนวนเล่ม) ได้แก่ หมวดสังคมศาสตร์
หมวดการจัดการศึกษา หมวดท่องเที่ยว หมวดวิทยาการและเทคโนโลยี และหมวดการ์ตูนความรู้

(ที่มา : เอกสาร “ที่สุดในธุรกิจหนังสือปี 2553 จากฐานข้อมูลซีเอ็ดบุ๊คเซนเตอร์” รวบรวมโดย
ซีเอ็ดยูเคชั่น จำกัด (มหาชน) 15 กุมภาพันธ์ 2554)

ปัจจัยที่ส่งเสริมการเติบโตของธุรกิจสำนักพิมพ์

ทิศทางอุตสาหกรรมสำนักพิมพ์และแนวโน้มปี 2554 ยังเติบโตได้อย่างต่อเนื่อง
โดยอุตสาหกรรมสำนักพิมพ์จะมีอัตราการเติบโตไม่น้อยกว่าร้อยละ 5 หรือมีมูลค่าตลาดระหว่าง
21,000-22,000 ล้านบาท จากปัจจัยสนับสนุนที่สำคัญคือ

1. การเติบโตของเศรษฐกิจ อัตราการเติบโตทางเศรษฐกิจ สำหรับปี 2554 อยู่ที่ประมาณ 4.5%

2. มาตรการการสนับสนุนการอ่านจากรัฐ ได้แก่ การที่รัฐบาลกำหนดให้ ปี 2552-2561 เป็น
“ทศวรรษแห่งการอ่านของชาติ”

เพื่อเพิ่มค่าเฉลี่ยการอ่านหนังสือของคนไทยจาก 5 เล่มต่อปีเป็น 10 เล่มต่อปี ในปี 2555
และมาตรการทางภาษี ที่

คณะรัฐมนตรีได้อนุมัติมาตรการทางภาษีเกี่ยวกับการลดหย่อนค่าใช้จ่ายจากการบริจาคหนังสือเพื่อส่งเสริมการอ่าน
ซึ่งจะมี

ผลบังคับใช้ในปี 2554

3) การเพิ่มขึ้นของจำนวนร้านหนังสือและแผงหนังสือ

  ร้านหนังสือและแผงหนังสือเป็นช่องทางการจำหน่ายหนังสือและสิ่งพิมพ์ที่อยู่ใกล้ชิดกับผู้อ่านมากที่สุด
  ซึ่งจำนวนร้านหนังสือในประเทศไทยมีการปรับตัวเพิ่มมากขึ้นอย่างต่อเนื่อง อย่างไรก็ตาม
  ร้านหนังสือและแผงหนังสือยังคงมีปริมาณไม่มากเมื่อเทียบกับจำนวนประชากรทั้งประเทศ
  ซึ่งหากมีการกระจายร้านหนังสือให้ครอบคลุมพื้นที่มากขึ้นโดยเฉพาะอย่างยิ่งในต่างจังหวัด
  อาจส่งผลให้จำนวนผู้อ่านหนังสือ รวมถึงยอดจำหน่ายหนังสือปรับตัวเพิ่มสูงขึ้น

4.1.4.2 สภาพการแข่งขัน

ธุรกิจสำนักพิมพ์ซึ่งผลิตและจัดจำหน่ายหนังสือ เป็นธุรกิจที่ยังคงมีการเจริญเติบโตได้อย่างต่อเนื่อง
จึงส่งผลให้มีผู้สนใจเข้ามาในธุรกิจสำนักพิมพ์โดยตลอด
อีกทั้งธุรกิจสำนักพิมพ์เป็นประเภทธุรกิจที่มีผู้ประกอบการเป็นจำนวนมาก
มีขนาดของผู้ประกอบการที่แตกต่างกันอย่างหลากหลาย
ประกอบกับประเภทและลักษณะของผลิตภัณฑ์หรือหนังสือ ก็มีความแตกต่างกันอย่างหลากหลายเช่นกัน
ดังนั้น การประสบความสำเร็จในการดำเนินธุรกิจสำนักพิมพ์ประกอบด้วยกับปัจจัยหลัก สรุปได้ดังนี้

  ก) เนื้อหา เนื้อหาสาระของหนังสือเป็นปัจจัยสำคัญในการตัดสินใจซื้อของผู้อ่าน ดังนั้น
  สำนักพิมพ์ที่ประสบความสำเร็จต้องมีการคัดเลือกเนื้อหาที่ตรงต่อความต้องการของผู้อ่านและสามารถสร้างความแตกต่างได้ภายใต้ทางเลือกหลากหลายที่มีอยู่ในตลาด

  ข) การบริหารช่องทางการจัดจำหน่ายและสินค้าคงคลัง
  สำนักพิมพ์ควรบริหารช่องทางการจำหน่ายสินค้าที่สอดคล้องกับพฤติกรรมผู้บริโภค เทคโนโลยี
  และสิ่งแวดล้อมที่เปลี่ยนแปลงไป
  เพื่อตอบสนองความต้องการของผู้บริโภคได้อย่างเหมาะสมและทันเวลา
  รวมทั้งควรบริหารระดับของยอดคืนหนังสือและสินค้าคงคลังให้เหมาะสมเพื่อลดเงินทุนหมุนเวียน

  ค) พันธมิตรธุรกิจ
  การเปลี่ยนแปลงและการแข่งขันที่เพิ่มขึ้นทำให้สำนักพิมพ์จำเป็นต้องปรับตัวให้สอดคล้องกับสถานการณ์อย่างทันท่วงที
  โดยนอกเหนือจากการพึ่งพิงความสามารถในการแข่งขันของตนเองแล้ว
  สำนักพิมพ์อาจจำเป็นต้องหาพันธมิตรธุรกิจด้านต่างๆ เช่น
  สำนักพิมพ์เจ้าของลิขสิทธิ์ชั้นนำในต่างประเทศ และตัวแทนจำหน่ายหนังสือขนาดใหญ่ เป็นต้น

ในการผลิตและจัดจำหน่ายสื่อสิ่งพิมพ์การ์ตูนสำหรับเยาวชน กลุ่มบริษัทฯ เป็นหนึ่งใน 5
สำนักพิมพ์ที่มียอดจำหน่ายสูงที่สุดในประเทศไทย โดยสำนักพิมพ์คู่แข่ง 4 บริษัท ได้แก่
สำนักพิมพ์วิบูลย์กิจ สำนักพิมพ์สยามอินเตอร์คอมิกส์ สำนักพิมพ์บูรพัฒน์ และสำนักพิมพ์บงกช พับลิชชิ่ง
ซึ่งสำนักพิมพ์ดังกล่าวผลิตและจัดจำหน่ายหนังสือการ์ตูนจากประเทศญี่ปุ่นเป็นส่วนใหญ่
และไม่มีร้านหนังสือเป็นของตนเองยกเว้นสำนักพิมพ์สยามอินเตอร์คอมิกส์

ในการผลิตและจัดจำหน่ายหนังสือพ็อคเก็ตบุ๊คส์ บริษัทฯ
มีสำนักพิมพ์ที่เป็นคู่แข่งขันในตลาดแบ่งออกได้เป็น 2 ประเภท คือ

  ก) สำนักพิมพ์ที่ไม่มีร้านหนังสือเป็นของตนเอง เช่น สำนักพิมพ์ เอ.อาร์.อินฟอร์เมชั่น แอนด์
  พับลิเคชั่น และสำนักพิมพ์

  เอ็กซเปอร์เน็ทบุ๊คส์ เป็นต้น

  ข) สำนักพิมพ์ที่มีร้านหนังสือของตนเอง เช่น บมจ. ซีเอ็ดยูเคชั่น สำนักพิมพ์ในเครือ บมจ.
  อมรินทร์พริ้นติ้งแอนด์พับลิชชิ่ง

  และ สำนักพิมพ์ นานมีบุ๊คส์ เป็นต้น

4.2 ธุรกิจตัวแทนจำหน่ายสิ่งพิมพ์ต่างประเทศและบริการที่เกี่ยวข้อง

4.2.1 ลักษณะของผลิตภัณฑ์และบริการ

กลุ่มบริษัทฯ
ประกอบธุรกิจตัวแทนจำหน่ายสิ่งพิมพ์ต่างประเทศชั้นนำและบริการที่เกี่ยวข้องผ่านตัวบริษัทฯ เอง ณ
วันที่ 31 ธันวาคม 2554 สิ่งพิมพ์ที่บริษัทฯ ให้บริการมีทั้งหมด 118 หัว
ประกอบด้วยหนังสือพิมพ์ภาษาต่างประเทศและนิตยสารภาษาต่างประเทศ
ดังรายชื่อที่แสดงในตารางด้านล่าง
ซึ่งธุรกิจดังกล่าวรวมถึงการเป็นตัวแทนขายสมาชิกและเป็นตัวแทนขายโฆษณาให้กับหนังสือพิมพ์ The
Yomiuri Shimbun ฉบับที่พิมพ์ในประเทศไทย การรับจ้างพิมพ์ อาทิ หนังสือพิมพ์ The Wall
Street Journal Asia และ The Yomiuri Shimbun รวมถึง การจัดส่ง
ให้แก่หนังสือพิมพ์และนิตยสารอีกหลายฉบับด้วย ดังรายละเอียดที่แสดงในตารางด้านล่างเช่นกัน
โดยการให้บริการดังกล่าวของบริษัทฯ เป็นแบบ One Stop Service
เพื่อความสะดวกของเจ้าของสิ่งพิมพ์ในการติดต่อประสานงาน และแก้ไขปัญหาต่างๆที่เกิดขึ้น
อย่างไรก็ตาม บริษัทฯ ไม่ได้รับลิขสิทธิ์ในสิ่งพิมพ์เหล่านี้

+-------+-----------------------------+---------+---------------------+
| ลำดับที่ | ประเภท/หมวด/ ชื่อหนังสือ        | จำนวนหัว | บร                  |
|       |                             |         | ิการที่เกี่ยวข้องของบริษัทฯ |
|       |                             |         | *                   |
+-------+-----------------------------+---------+---------------------+
| 1     | หนังสือพิมพ์                    | 2       |                     |
+-------+-----------------------------+---------+---------------------+
|       | 1.  The Yomiuri Shimbun     | 1       | 1,2,3,4,5           |
+-------+-----------------------------+---------+---------------------+
|       | 2.  The Wall Street Journal | 1       | 1,2,4,5             |
|       |     Asia                    |         |                     |
+-------+-----------------------------+---------+---------------------+
| 2     | นิตยสาร                      | 115     |                     |
+-------+-----------------------------+---------+---------------------+
|       | 1.  Automotive & Motorcycle | 10      | 2,5                 |
+-------+-----------------------------+---------+---------------------+
|       | 2.  Business & Finance      | 11      | 2,5                 |
+-------+-----------------------------+---------+---------------------+
|       | 3.  Computer & Electronics  | 8       | 2,5                 |
+-------+-----------------------------+---------+---------------------+
|       | 4.  Entertainment           | 10      | 2,5                 |
+-------+-----------------------------+---------+---------------------+
|       | 5.  Health & Fitness        | 9       | 2,3,5               |
+-------+-----------------------------+---------+---------------------+
|       | 6.  Home & Garden           | 12      | 2,5                 |
+-------+-----------------------------+---------+---------------------+
|       | 7.  Kids & Teens            | 7       | 2,5                 |
+-------+-----------------------------+---------+---------------------+
|       | 8.  Men                     | 3       | 2,5                 |
+-------+-----------------------------+---------+---------------------+
|       | 9.  News & Current Affairs  | 13      | 1,2,5               |
+-------+-----------------------------+---------+---------------------+
|       | 10. Science & Nature        | 6       | 2,5                 |
+-------+-----------------------------+---------+---------------------+
|       | 11. Sports & Recreation     | 8       | 2,5                 |
+-------+-----------------------------+---------+---------------------+
|       | 12. Women                   | 18      | 2,5                 |
+-------+-----------------------------+---------+---------------------+
| 3     | หนังสือ                       | 1       |                     |
+-------+-----------------------------+---------+---------------------+
|       | 1.  Veg Haven Southeast     | 1       | 1                   |
|       |     Asia                    |         |                     |
+-------+-----------------------------+---------+---------------------+
| รวม   |                             | 118     |                     |
| ทั้งหมด |                             |         |                     |
+-------+-----------------------------+---------+---------------------+

ที่มา: บริษัทฯ

หมายเหตุ: * บริการที่เกี่ยวข้องของบริษัทฯ

1.  ตัวแทนจำหน่ายวางร้าน 2. ตัวแทนขายสมาชิก 3. ตัวแทนขายโฆษณา 4. รับจ้างพิมพ์ 5.
    รับจ้างจัดส่ง

4.2.2 ลูกค้ากลุ่มเป้าหมาย

ในกรณีหนังสือพิมพ์ The Yomiuri Shimbun ซึ่งเป็นหนังสือพิมพ์ภาษาญี่ปุ่นนั้น
กลุ่มลูกค้าเป้าหมายคือ
ชาวญี่ปุ่นและครอบครัวที่มาพำนักและทำงานในประเทศไทยทั้งชั่วคราวและเป็นระยะเวลานาน
แต่มีการสมัครสมาชิกเป็นรายเดือนเท่านั้น ปัจจุบัน บริษัทฯ ได้พยายามขยายตลาด
โดยเพิ่มทางเลือกในการเป็นสมาชิกระยะยาว เช่น 2 ปี 1 ปี และ 6 เดือนเป็นต้น
ในส่วนหนังสือพิมพ์ The Wall Street Journal Asia กลุ่มเป้าหมายคือ นักธุรกิจชาวต่างชาติ
นักธุรกิจและผู้บริหารระดับสูงชาวไทยที่ต้องการได้รับข่าวสารข้อมูลอัพเดทในภูมิภาคเอเชีย
และทั่วโลก

ปัจจุบันบริษัทฯ กำลังขยายกลุ่มเป้าหมายไปยังกลุ่มที่มีความสนใจนิตยสารต่างประเทศเพิ่มมากขึ้น
เพื่อให้สามารถบริการลูกค้าได้ตรงกลุ่มมากขึ้น บริษัทได้แบ่งสินค้าออกเป็น 12 หมวด ดังนี้

Automotive & Motorcycle กลุ่มลูกค้าเป้าหมายส่วนใหญ่ เป็นเจ้าของร้านขายรถยนต์
และผู้ที่ชื่นชอบการขับรถ และผู้ที่ติดตามการออกรถรุ่นใหม่ๆ

Business & Finance มีกลุ่มลูกค้าเป้าหมายหลักเป็นนักธุรกิจ และนักบัญชีการเงิน
ทั้งชาวไทยและต่างประเทศที่อยู่ในประเทศไทย แต่ปัจจุบัน บริษัทฯ
กำลังขยายกลุ่มเป้าหมายไปยังกลุ่มนักศึกษาที่กำลังศึกษาด้านธุรกิจ
ซึ่งปัจจุบันมีความสนใจในนิตยสารภาษาต่างประเทศเพิ่มมากขึ้น

Computer & Electronics มีกลุ่มลูกค้าเป้าหมายหลักเป็นผู้ประกอบการด้านคอมพิวเตอร์ และ
อิเลคโทรนิค ต่างๆ รวมถึงคนทำงานด้าน IT นักศึกษา
และคนทั่วๆไปที่สนใจในด้านอุปกรณ์คอมพิวเตอร์ และการสื่อสารทุกชนิด

Entertainment มีกลุ่มลูกค้าเป้าหมายหลัก
เป็นกลุ่มวัยรุ่นและวัยทำงานชื่นชอบการติดตามข่าวของดารา ภาพยนตร์ และข่าวบันเทิงทั่วๆไป

Health & Fitness มีกลุ่มลูกค้าเป้าหมายหลัก เป็นสถานประกอบการด้านสุขภาพ เช่น ร้านสปา
ร้านอาหาร โรงพยาบาลสถานที่ออกกำลังกาย และรวมถึงคนทั่วไปที่รักสุขภาพ

Home & Garden มีกลุ่มลูกค้าเป้าหมายหลัก เป็นพ่อบ้าน แม่บ้าน
และคนทำงานที่สนใจในเรื่องตกแต่งบ้าน และสวนของตนเอง และผู้ทำกำลังทำธุรกิจบ้านและสวน
เพื่อดูแนวโน้มความต้องการของลูกค้า

Kids & Teens มีกลุ่มลูกค้าเป้าหมายหลัก เด็ก และเด็กวัยรุ่น ตั้งแต่ 7-19 ปี

Men มีกลุ่มลูกค้าเป้าหมายหลักเป็นผู้ชาย ที่ชอบติดตามดาราคนโปรดของตนเอง
ผ่านภาพและเนื้อข่าวที่น่าสนใจ

News & Current Affairs มีกลุ่มลูกค้าเป้าหมายหลักเป็นนักธุรกิจ นักวิชาการ กลุ่มนักศึกษา
ที่ชื่นชอบการติดตามข่าวและสนใจในการวิเคราะห์ข่าวในเชิงลึก

Science & Nature มีกลุ่มลูกค้าเป้าหมายหลัก เป็นนักวิชาการ นักธรรมชาตินิยม
นักศึกษาที่สนใจวิทยาศาสตร์ และธรรมชาติ

Sports & Recreation มีกลุ่มลูกค้าเป้าหมายหลัก เป็นทุกเพศ ทุกวัยที่รักในกีฬาที่ตนเองชื่นชอบ
เช่น ฟุตบอล กอล์ฟ บาสเก็ตบอล รวมถึงนักเดินทางที่สนใจสถานที่ท่องเที่ยวต่างๆ

Women มีกลุ่มลูกค้าเป้าหมายหลัก เป็นบุคลทั่วไปที่สนใจในเรื่องแฟชั่น ดารา ข่าวบันเทิงต่างๆ
กลุ่มลูกค้าส่วนใหญ่เป็นผู้หญิง

นอกจากนี้ บริษัทยังได้รับจัดจำหน่ายหนังสือเล่มเพิ่มเติมอีกด้วย
โดยเล่มแรกที่นำเข้ามาเป็นหนังสือประเภทไกด์บุ๊คแนะนำร้านอาหารมังสวิรัติ
เพื่อตอบสนองลูกค้ากลุ่มที่สนใจเรื่องสุขภาพ

4.2.3 การจำหน่ายและช่องทางการจำหน่าย

การจัดจำหน่ายสิ่งพิมพ์ต่างประเทศของบริษัทฯ
จะมีช่องทางการจำหน่ายที่แตกต่างกันไปตามที่สำนักพิมพ์เจ้าของลิขสิทธิ์ให้สิทธิ์ไว้ในสัญญาการเป็นตัวแทนจำหน่ายของแต่ละสิ่งพิมพ์
โดยสามารถแบ่งออกได้เป็น 3 ประเภท ดังนี้

  ก) ร้านหนังสือ และแผงหนังสือ (Newsstand): บริษัทฯ
  เป็นตัวแทนจำหน่ายกระจายสิ่งพิมพ์ไปที่ร้านหนังสือ
  และแผงหนังสือให้แก่ผู้ผลิตสิ่งพิมพ์เพียงรายเดียวในประเทศไทย (Exclusive)
  ซึ่งนำไปจำหน่ายต่อให้กับผู้อ่านโดยตรง ซึ่งบริษัทฯ
  มีจุดกระจายสิ่งพิมพ์ต่างประเทศผ่านช่องทางนี้รวมกันทั้งสิ้นมากกว่า 400 แห่ง

  ข) สมาชิก: บริษัทฯ เป็นตัวแทนในการบอกรับสมาชิกสิ่งพิมพ์ต่างประเทศ
  ซึ่งระยะเวลาการเป็นสมาชิกนั้นมีความหลากหลายขึ้นกับประเภทหนังสือพิมพ์ หรือนิตยสาร เช่น
  ราย 1 เดือน ราย 1ปี ราย 2 ปี เป็นต้น
  สิ่งพิมพ์ดังกล่าวจะถูกจัดส่งถึงสถานที่ที่ผู้เป็นสมาชิกระบุไว้ โดยผู้จัดส่งที่บริษัทฯ
  หรือผู้ผลิตสิ่งพิมพ์เป็นผู้จ้าง

  ค) Bulk: ในช่องทางนี้ บริษัทฯ
  เป็นตัวแทนจำหน่ายสิ่งพิมพ์ต่างประเทศหัวละหลายเล่มให้แก่ผู้ซื้อเพียงรายเดียว เช่น โรงแรม
  สายการบิน และองค์กรต่างๆ เป็นต้น โดยสำนักพิมพ์เจ้าของสิ่งพิมพ์ต่างประเทศนั้นๆ
  จะมีการกำหนดลักษณะการจำหน่ายและจำนวนเล่มที่จำหน่ายในแบบ Bulk ที่แตกต่างกันไป

ตารางแสดงรายละเอียดช่องทางการจัดจำหน่ายสิ่งพิมพ์ต่างประเทศหัวต่างๆ ของบริษัทฯ

+-----+-----------------------------+-----------+---------+-----------+
| ลำ  | ประเภท/หมวด/ ชื่อหนังสือ        | แ         | สมาชิก   | Bulk      |
| ดับที่ |                             | ผงหนังสือแล |         |           |
|     |                             | ะร้านหนังสือ |         |           |
+-----+-----------------------------+-----------+---------+-----------+
| 1   | หนังสือพิมพ์                    |           |         |           |
+-----+-----------------------------+-----------+---------+-----------+
|     | 1.  The Yomiuri Shimbun     | x         | x       | x         |
+-----+-----------------------------+-----------+---------+-----------+
|     | 2.  The Wall Street Journal | x         | x       |           |
|     |     Asia                    |           |         |           |
+-----+-----------------------------+-----------+---------+-----------+
| 2   | นิตยสาร                      |           |         |           |
+-----+-----------------------------+-----------+---------+-----------+
|     | 1.  Automotive & Motorcycle |           | x       |           |
+-----+-----------------------------+-----------+---------+-----------+
|     | 2.  Business & Finance      |           | x       |           |
+-----+-----------------------------+-----------+---------+-----------+
|     | 3.  Computer & Electronics  |           | x       |           |
+-----+-----------------------------+-----------+---------+-----------+
|     | 4.  Entertainment           |           | x       |           |
+-----+-----------------------------+-----------+---------+-----------+
|     | 5.  Health & Fitness        | x         | x       |           |
+-----+-----------------------------+-----------+---------+-----------+
|     | 6.  Home & Garden           |           | x       |           |
+-----+-----------------------------+-----------+---------+-----------+
|     | 7.  Kids & Teens            |           | x       |           |
+-----+-----------------------------+-----------+---------+-----------+
|     | 8.  Men                     |           | x       |           |
+-----+-----------------------------+-----------+---------+-----------+
|     | 9.  News & Current Affairs  |           | x       | x         |
+-----+-----------------------------+-----------+---------+-----------+
|     | 10. Science & Nature        |           | x       |           |
+-----+-----------------------------+-----------+---------+-----------+
|     | 11. Sports & Recreation     | x         | x       |           |
+-----+-----------------------------+-----------+---------+-----------+
|     | 12. Women                   |           | x       |           |
+-----+-----------------------------+-----------+---------+-----------+
| 3   | หนังสือ                       |           |         |           |
+-----+-----------------------------+-----------+---------+-----------+
|     | 1.  Veg Haven Southeast     | x         |         |           |
|     |     Asia                    |           |         |           |
+-----+-----------------------------+-----------+---------+-----------+

4.2.4 กลยุทธ์การแข่งขัน

เนื่องจาก หากบริษัทฯ สามารถทำยอดจำหน่ายได้เพิ่มขึ้น บริษัทฯ
จะได้รับค่าคอมมิชชั่นหรือส่วนลดในสัดส่วนที่เพิ่มขึ้นเช่นกัน บริษัทฯ
จึงมีนโยบายมุ่งเน้นการเพิ่มยอดจำหน่ายสิ่งพิมพ์ต่างประเทศที่บริษัทฯ
เป็นตัวแทนจำหน่ายอยู่แล้วในปัจจุบันจากการขยายช่องทางการจัดจำหน่ายไปยังช่องทางใหม่ๆ เช่น
การจำหน่ายแบบอิเลคโทรนิคส์ผ่านเว็บไซต์ซึ่งเป็นการจัดจำหน่ายที่มีต้นทุนต่ำและเข้าถึงกลุ่มเป้าหมายได้รวดเร็ว
และการจำหน่ายผ่านศูนย์บริการการขายสมาชิก (Subscription Center) ซึ่งบริษัทฯ
มีแผนที่จะจัดตั้งขึ้นโดยรวบรวมสิ่งพิมพ์ของบริษัทฯ
เองและพันธมิตรทั้งภายในประเทศและต่างประเทศเพื่ออำนวยความสะดวกให้แก่ผู้อ่าน เป็นต้น

อย่างไรก็ตาม บริษัทฯ มีเป้าหมายในการเพิ่มการเป็นตัวแทนจัดจำหน่ายสิ่งพิมพ์ต่างประเทศหัวใหม่
โดยมุ่งเน้นสิ่งพิมพ์ด้านธุรกิจและสิ่งพิมพ์ที่เป็นภาษาต่างประเทศอื่นนอกจากภาษาอังกฤษ และ
เพื่อตอบสนองความต้องการของผู้อ่านทุกกลุ่ม และเพิ่มความหลากหลายของสิ่งพิมพ์ ในปี 2554
บริษัทจึงได้แบ่งการขายสิ่งพิมพ์ออกเป็น 2 ประเภทคือหนังสือพิมพ์และนิตยสาร
โดยในส่วนของนิตยสารได้แบ่งสินค้าออกเป็น 12 กลุ่ม
ดังนั้นพนักงานของบริษัทสามารถเจาะตลาดตามลูกค้าให้ตรงกลุ่มได้

บริษัทฯ
จะพิจารณาความต้องการของผู้บริโภคในประเทศไทยจากปริมาณการขายตามแผงหนังสือและร้านหนังสือ
เมื่อบริษัทฯ
เห็นแนวโน้มความเป็นไปได้ในการทำกำไรจากการเป็นตัวแทนจำหน่ายสิ่งพิมพ์ดังกล่าวแล้ว บริษัทฯ
จะทำการติดต่อสำนักพิมพ์เจ้าของสิ่งพิมพ์เพื่อขอเป็นตัวแทนจำหน่ายต่อไป นอกจากนั้น บริษัทฯ
ยังมีกลยุทธ์เฉพาะในแต่ละช่องทางการจัดจำหน่ายดังนี้

1)  ร้านหนังสือ และแผงหนังสือ (Newsstands)

บริษัทฯ มุ่งเน้นการติดต่อ และสร้างความสัมพันธ์ที่ดีกับร้านหนังสือขนาดใหญ่เป็นหลัก
เนื่องจากมีสาขามาก และสามารถเข้าถึงกลุ่มลูกค้าได้มากกว่าร้านหนังสือ
หรือแผงหนังสือที่มีขนาดเล็ก

ข) สมาชิกแก่บุคคลทั่วไป (Subscription)

บริษัทฯ มีการจัดกิจกรรมการตลาดโดยจำหน่ายสิ่งพิมพ์ต่างประเทศอื่นๆ
ให้แก่สมาชิกในราคาที่ต่ำกว่าราคาหน้าปก หรือ ต่ำกว่าราคาที่จำหน่าย ณ แผงหนังสือ
รวมถึงมีการแจกของชำร่วยในกรณีสมัครเป็นสมาชิกสิ่งพิมพ์กับบริษัทฯ อีกด้วย ทั้งนี้ บริษัทฯ
มีการชักชวนให้ผู้อ่านสมัครสมาชิกกับบริษัทฯ โดยผ่านช่องทางหลัก คือ การชักชวนทางโทรศัพท์
การออกร้านในงานสัปดาห์หนังสือ การโปรโมทผ่านทางเว็บไซต์
และการส่งอีเมล์และเอกสารไปยังผู้อ่านที่เป็นกลุ่มเป้าหมายโดยตรง เป็นต้น

ค) สมาชิกแก่โรงแรม องค์กรทั่วไป (Bulk)

บริษัทฯ มีทีมการขายที่ติดต่อกับ สายการบิน โรงแรม สถาบันการศึกษา และ องค์กรอื่นๆ
โดยตรงเพื่อชักชวนให้องค์กรเหล่านั้นซื้อสิ่งพิมพ์ต่างประเทศแบบ Bulk จากบริษัทฯ

4.2.5 บริการจัดพิมพ์ จัดส่งและกระจายสินค้า

ปัจจุบัน สำนักพิมพ์เจ้าของหนังสือพิมพ์ The Yomiuri Shimbun และ The Wall Street
Journal Asia ได้ว่าจ้างบริษัทฯ ให้ดำเนินการจัดพิมพ์หนังสือพิมพ์ดังกล่าว โดยบริษัทฯ
ได้ใช้บริการโรงพิมพ์ในเครือเนชั่น ได้แก่ บริษัท ดับบลิวพีเอส (ประเทศไทย) จำกัด
ในการจัดพิมพ์หนังสือพิมพ์ดังกล่าว หลังจากนั้นสำนักพิมพ์เจ้าของสิ่งพิมพ์ทั้ง 2 ได้ว่าจ้างบริษัทฯ
กระจายหนังสือพิมพ์ตามช่องทางการจำหน่ายต่างๆ โดยบริษัทฯ ได้ว่าจ้างบริษัทในเครือเนชั่น ได้แก่
บริษัท เอ็นเอ็มแอล จำกัด เป็นผู้กระจายหนังสือให้ ในส่วนของนิตยสารต่างประเทศนั้น
สำนักพิมพ์เจ้าของสิ่งพิมพ์จะผลิตในต่างประเทศ และจัดส่งให้แก่ลูกค้าโดยว่าจ้างบริษัทฯ
หรือผู้จัดส่งรายอื่น

สรุปสาระสำคัญของสัญญาตัวแทนจำหน่ายสิ่งพิมพ์ต่างประเทศ

ในการเป็นตัวแทนจำหน่ายสิ่งพิมพ์ต่างประเทศ บริษัทฯ
จะทำสัญญาเป็นตัวแทนจำหน่ายกับเจ้าของสิ่งพิมพ์ซึ่งเป็นสำนักพิมพ์ต่างประเทศจำนวนหลายราย
โดยส่วนใหญ่มีระยะเวลา 1 ปีสำหรับสัญญาตัวแทนจำหน่ายนิตยสาร
และมีสิทธิต่ออายุสัญญาได้ในราคาและเงื่อนไขเดิม
สำหรับสัญญาตัวแทนจำหน่ายหนังสือพิมพ์จะหมดอายุเมื่อมีการยกเลิกสัญญา ทั้งนี้
เจ้าของสิ่งพิมพ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย และ/หรือเมื่อมีการแจ้งอีกฝ่ายล่วงหน้า เป็นต้น โดยบริษัทฯ
จะได้รับค่าตอบแทนเป็นสัดส่วนของปริมาณที่จำหน่าย และค่าคอมมิชชั่นจากการขายสมาชิก

4.2.6 ภาวะอุตสาหกรรมและการแข่งขันในธุรกิจตัวแทนจำหน่ายสิ่งพิมพ์ต่างประเทศ

ยอดการจำหน่ายสิ่งพิมพ์ต่างประเทศมีความสัมพันธ์กับการเติบโตของกลุ่มลูกค้าของสิ่งพิมพ์ต่างประเทศ
ซึ่งสามารถแบ่งได้เป็น 3 กลุ่มหลัก ได้แก่

1)  กลุ่มนักท่องเที่ยวชาวต่างชาติ

  นักท่องเที่ยวต่างชาติที่เดินทางมาพักในโรงแรมต่างๆ ทั่วประเทศไทย
  ถือเป็นกลุ่มลูกค้าหลักในการจำหน่ายหนังสือพิมพ์และนิตยสารต่างประเทศของบริษัทฯ
  จากข้อมูลของการท่องเที่ยวแห่งประเทศไทย พบว่าปี 2554
  มีนักท่องเที่ยวต่างชาติที่เข้ามาในประเทศไทยจำนวน 19.1 ล้านคน ซึ่งเพิ่มขึ้น 3.16
  ล้านคนจากปี 2553 โดยมีอัตราเติบโตที่ร้อยละ 19.84

2)  กลุ่มชาวต่างชาติที่อาศัยในประเทศไทย

  ชาวต่างชาติที่อาศัยในประเทศไทยเป็นเวลา 1 เดือนขึ้นไป
  ถือเป็นกลุ่มลูกค้าสำคัญที่สนใจอ่านนิตยสารและหนังสือพิมพ์ ต่างประเทศ
  จากข้อมูลสำนักตรวจคนเข้าเมือง พบว่าในปี 2554
  ชาวต่างชาติที่อาศัยชั่วคราวในประเทศไทยซึ่งรวมถึงผู้มีถิ่นที่อยู่ในประเทศไทย
  ผู้ที่เข้ามาประกอบธุรกิจ นักการฑูต และข้าราชการ เป็นต้น มีจำนวนรวมทั้งสิ้น 1,920,194 คน
  ซึ่งเพิ่มขึ้น 230,474 คนจากปี 2553 โดยมีอัตราเติบโต ที่ร้อยละ 13

3)  กลุ่มคนไทยที่สนใจสิ่งพิมพ์ต่างประเทศ

  คนไทยกลุ่มวัยทำงานและนักธุรกิจซึ่งเป็นกลุ่มที่มีกำลังซื้อสูง
  และนักศึกษาระดับปริญญาตรีขึ้นไปที่ให้ความสนใจข่าวสารต่างประเทศ
  ถือเป็นกลุ่มลูกค้าสำคัญที่สนใจอ่านนิตยสารและหนังสือพิมพ์ต่างประเทศ
  ซึ่งลูกค้ากลุ่มนี้มีแนวโน้มเติบโตขึ้นเรื่อยๆ

ในส่วนสภาวะการแข่งขันของธุรกิจตัวแทนจำหน่ายสิ่งพิมพ์ต่างประเทศประเภทสมาชิกมีคู่แข่งน้อยราย
โดยมีคู่แข่งหลักจำนวน 3 ราย ได้แก่ บริษัท แมกกาซีน อินเตอร์เนชั่นแนล (ประเทศไทย) จำกัด
บริษัท โพสต์ พับลิชชิ่ง จำกัด (มหาชน) และกลุ่มบริษัท นิวสเปเปอร์ไดเร็คท์ จำกัด
ส่วนตัวแทนจำหน่ายสิ่งพิมพ์ประเภทแผงหนังสือหรือร้านค้า มีคู่แข่งจำนวนหลายราย
ซึ่งประกอบด้วยคู่แข่งที่เป็นร้านหนังสือขนาดใหญ่ที่มีจำนวนหลายสาขา เช่น บริษัท เอเซียบุ๊คส์ จำกัด
เป็นต้น และคู่แข่งรายย่อยอื่นๆ

นอกจากนี้
บริษัทฯยังต้องร่วมเผชิญภาวะยอดขายตกลงชั่วคราวในช่วงเหตุการณ์น้ำท่วมใหญ่เมื่อปลายปี 2554
ซึ่งส่งผลให้ยอดนักท่องเที่ยว และชาวต่างชาติที่พำนักอาศัยอยู่ในไทยมีจำนวนลดลง
ตามข้อมูลของการท่องเที่ยวแห่งประเทศไทย
พบว่าเดือนพฤศจิกายนเดือนเดียวจำนวนนักท่องเที่ยวลดลง 1.21 ล้านคน หรือเท่ากับร้อยละ
17.92%

4.3 สายธุรกิจบนสื่อใหม่ (นิวมีเดีย)

ลักษณะของการให้บริการ

สำหรับการให้บริการของสายธุรกิจดิจิตอลมีเดียนั้น สามารถแบ่งออกได้เป็น 3 หมวดหลักดังนี้

(1) หมวดดิจิตอลคอนเท็นต์ (Digital Contents)

  เนื่องจากการการเกิดขึ้นของอุปกรณ์สื่อสารต่างๆ ได้มีการพัฒนารูปแบบอย่างรวดเร็ว
  ทางกลุ่มมีการนำเสนอ

เนื้อหา (Content) ให้เข้าถึงผู้บริโภคที่ใช้อุปกรณ์ต่างๆได้มากขึ้น
เช่นการพัฒนาเนื้อหามัลติมีเดียเพื่อผู้อ่านหนังสือผ่าน Tablets เช่น แอพพลิเคชั่น Thaicook DIY
ที่นำเสนอการสอนวิธีการทำอาหารในรูปแบบมัลติมีเดีย
ที่ผู้อ่านสามารถชมวิธีการทำอาหารในรูปแบบใหม่และสามารถทำอาหารไปได้พร้อมๆ กัน
ซึ่งเนื้อหานี้สามารถเข้าถึงผู้บริโภคทั้งไทยและต่างประเทศได้ หรือ แอพพลิเคชั่น Yoga DIY
ที่เปลี่ยนการนำเสนอเนื้อหาจากตัวอักษรมาสู่มัลติมีเดีย รูปแบบวีดีโอ ที่สามารถนำผู้ฝึก
ฝึกโยคะพร้อมๆ เทรนเนอร์ด้วยการดาวน์โหลดแอพพลิเคชั่นผ่าน App Store
โดยภาพรวมแล้วหมวดดิจิตอลคอนเท็นต์นี้สามารถให้บริการผ่านช่องทางหลักๆ 3 ช่องทาง คือ

-   โทรศัพท์มือถือ (Feature Phone) ผ่านบริการ SMS, MMS และอื่นๆ

  แม้เทคโนโลยีของกลุ่มนี้จะถูกทดแทนด้วยเทคโนโลยีสมาร์ทโฟนในอนาคตก็ตาม
  แต่ผู้ใช้สินค้าประเภทนี้ ยังมีจำนวนอีกมากในประเทศไทย ดังนั้น
  ตลาดผู้บริโภคกลุ่มนี้จึงยังไม่สามารถถูกละเลยได้ บริการที่ทางกลุ่มมีการนำเสนอในปัจจุบันได้แก่
  บริการดาวน์โหลด ภาพต่างๆ Theme, mComics, Wallpaper, Ringtone, SMS
  Subscription และอื่นๆ

-   สมาร์ทโฟน (Smart Phone) เช่น IPhone, Android Phone

  ตลาดสมาร์ทโฟนเป็นตลาดกลุ่มที่มีศักยภาพและมีแนวโน้มการเติบโตที่ดีมาก
  โทรศัพท์แบบเดิมๆในอดีตจะถูกแทนที่ด้วยสมาร์ทโฟน และด้วยคุณลักษณะ (Features)
  ของโทรศัพท์ทำให้การให้บริการในรูปแบบสามารถเพิ่มฟังก์ชั่นมัลติมีเดียได้มากมาย เช่น
  บริการแอพพลิเคชั่นนิทาน Shelldon
  ที่นำเสนอทั้งภาพและเสียงให้แก่ผู้อ่านได้เพลิดเพลินตามการ์ตูน

-   แท็บเลต (Tables , E-Reader) เช่น IPad, Galaxy Tab, ฯลฯ

  ตลาดแท็บเลตมีการเติบโตและเป็นที่นิยมอย่างมากในช่วงปีที่ผ่านมา
  มีผู้ให้บริการค่ายต่างๆนำเสนอเนื้อหาในรูปแบบนี้เป็นจำนวนมาก
  เช่นเดียวกับทางกลุ่มที่มีการนำเสนอการอ่านหนังสือผ่านแอพพลิเคชั่นบน IPad ผ่าน
  ระบบปฎิบัติการ iOS รวมทั้งระบบปฏิบัติการ Android เช่น แอพพลิเคชั่น Nation Books by
  NINE ที่นำเสนอการอ่านหนังสือจากสำนักพิมพ์เนชั่นบุ๊คผ่านทั้งสองระบบปฏิบัติการ

(2) หมวดการให้บริการพาณิชย์อิเล็กทรอนิกส์ (E-commerce)

  ในปี พศ 2554 ทางกลุ่มได้นำเสนอการให้บริการพาณิชย์อิเล็กทรอนิคส์ ผ่านเว็บไซต์
  www.NCoupon.co.th ที่

นำเสนอการให้บริการขายคูปองออนไลน์รูปแบบใหม่
ซึ่งบริการดังกล่าวได้รับการตอบรับและมีสมาชิกเป็นจำนวนมาก
สำหรับแผนการดำเนินธุรกิจพาณิชย์อิเล็กทรอนิคส์ในปี 2555
ทางกลุ่มจะดำเนินการต่อยอดธุรกิจจากฐานสมาชิกที่มีอยู่เป็นจำนวนมากเพื่อสร้างรายได้ให้เติบโตได้อย่างยั่งยืนต่อไป
ทั้งนี้จากแนวโน้มในการดำเนินธุรกิจออนไลน์ในต่างประเทศในกลุ่มอุตสาหกรรมหนังสือมีการเติบโตที่ดีมาก
โดยปัจจุบันผู้บริโภคให้ไปสนใจการซื้อหนังสือผ่านช่องทางออนไลน์ การอ่านออนไลน์ และ
ดิจิตอลบุ๊คผ่านแอพพลิเคชั่นต่างๆมากขึ้น ดังนั้นจากฐานลูกค้าของเว็บไซต์ www.NCoupon.co.th
เป็นช่องการที่ดีในการขยายฐานจากการขายเพียงดีลพิเศษ
พัฒนาไปสู่การขายสินค้าออนไลน์โดยเริ่มต้นจากสินค้าในกลุ่มเนชั่น เช่น หนังสือ สมาชิกรายปี
และอื่นๆ อีกมากมาย

และด้วยพฤติกรรมผู้บริโภคที่เปลี่ยนแปลงไปอย่างรวดเร็วโดยเฉพาะเด็กและเยาวชนที่เข้าถึงเทคโนโลยีและรับรู้ถึงการใช้เทคโนโลยีต่างๆ
ได้อย่างคล่องแคล่ว
การสร้างกลุ่มเครือข่ายสำหรับผู้รักการอ่านการ์ตูนที่มีสาระจะเป็นส่วนสนับสนุนคอนเท้นต์ต่างๆที่มีในกลุ่มเนชั่น
ผู้อ่านการ์ตูนไม่เพียงสนใจแต่หนังสือการ์ตูน แต่ยังสนใจสินค้าและคอนเท้นต์อื่นๆ
ที่เกี่ยวกับตัวการ์ตูนนั้นๆ ด้วยเหตุผลดังกล่าว ทางกลุ่ม NINE
จึงริเริ่มแนวคิดการสร้างกลุ่มเครือข่ายของคนรักการ์ตุนและเครือข่ายการผู้อ่านหนังสือ
เพื่อศูนย์กลางในการสื่อสารกับลูกค้า ทั้งข้อมูลข่าวสาร กิจกรรมบันเทิง
การอ่านหนังสือการ์ตูนออนไลน์ และ ไลฟ์สไตล์ต่างๆ รวมทั้ง
มัลติมีเดียมากมายผ่านช่องทางเว็ปไซต์
โดยคาดว่าจะมีสมาชิกให้คนรักการ์ตูนและผู้อ่านหนังสือทั่วประเทศให้ความสนใจติดตามและจะแล้วเสร็จภายใน
ปีพ.ศ 2555

4.4 ธุรกิจการผลิตรายการการ์ตูนและรายการที่เกี่ยวข้องกับเยาวชนเพื่อแพร่ภาพผ่านสื่อโทรทัศน์

4.4.1 สภาวะตลาด

จากตัวเลขที่มีการสำรวจใน 5ปีที่ผ่านมา มีการขยายตัวของจานดาวเทียม ที่ปี 2549 มีแค่ 6
แสนจาน แต่ปัจจุบันมีถึง 8 ล้านจาน รวมถึงธุรกิจเคบิลทีวี ก็โตอย่างต่อเนื่องเช่นกัน โดยมีถึง 2.6
ล้านครัวเรือน และเมื่อรวมครัวเรือนที่สามารถรับชมโทรทัศน์ผ่านดาวเทียมและเคเบิลทีวี
ก็สามารถเข้าถึงบ้านได้ถึง 11 ล้านครัวเรือนและคิดเป็น 50 % ของครัวเรือนในประเทศไทย
ประกอบกับการเติบโตอย่างก้าวกระโดดของจำนวนช่องโทรทัศน์ดาวเทียมที่คาดว่าน่าจะอยู่ประมาณ
200-300 ช่อง และโฆษณาผ่านสื่อเคเบิลและทีวีดาวเทียมในปี 2554 ที่มีมูลค่าถึง 2,700 ล้านบาท
โดยเติบโตขึ้นมา 240% เทียบกับการเติบโตของอุตสาหกรรมโฆษณา 3.59% เมื่อเทียบกับปี 2553
(ข้อมูล จาก Nielsen 2012)

4.4.2 ลักษณะของผลิตภัณฑ์

พื้นฐานของกลุ่มบริษัทฯ เป็นบริษัทที่อยู่ในธุรกิจสิ่งพิมพ์ ในขณะที่พฤติกรรมของผู้บริโภคเปลี่ยนไป
ทางกลุ่มบริษัทฯ จึงรุกเข้ามาในธุรกิจ Broadcast เพื่อก้าวทันผู้บริโภค
รวมถึงยังเป็นช่องทางในการส่งเสริมธุรกิจสิ่งพิมพ์ที่มีอยู่
รวมถึงการวางแนวทางธุรกิจในอนาคตเพื่อให้สามารถแข่งขันได้อย่างครบวงจร
โดยมีแผนจัดทำช่องโทรทัศน์ดาวเทียมผ่านระบบ C Band สำหรับเด็กวัย 4-12 ปี
โดยเน้นการทำรายการเด็กให้มีความสนุก ได้สาระ อย่างสร้างสรรค์ โดยตั้งพันธกิจไว้ว่าจะเป็น
“Kid’s better TV for a better world tomorrow” ประกอบกับความเชื่อที่ว่า
ทีวีเป็นผู้ปกครองคนที่สามของเด็กรองจากพ่อแม่ และครู
จึงทำให้เกิดความหลากหลายด้วยวิธีการนำเสนอและสื่อสารกับเด็ก
ทั้งนี้ยังมีการคัดกรองรายการที่เหมาะสมกับเด็กวัยต่างๆที่รวมเอาทั้งความบันเทิงและสาระความรู้มาอยู่ด้วยกันอย่างลงตัว

4.5 ธุรกิจการบริหารตัวการ์ตูน (Character Management)

4.5.1 ลักษณะของผลิตภัณฑ์

กลุ่มบริษัทฯ ประกอบธุรกิจเป็นตัวแทนลิขสิทธิ์ของตัวการ์ตูนต่างๆ
ที่มีชื่อเสียงและได้รับความนิยมจากต่างประเทศ เพื่อมาบริหารสิทธิ์ของตัวการ์ตูนนั้นๆ
ให้กับผู้ผลิตสินค้าที่สนใจซื้อลิขสิทธิ์ และนำไปผลิตเป็นสินค้าต่างๆ
สำหรับจัดจำหน่ายภายในประเทศไทย รวมถึงเจ้าของผลิตภัณฑ์ และห้างค้าปลีก
ที่สนใจซื้อลิขสิทธิ์ไปเพื่อกิจกรรมส่งเสริมการขาย
นอกจากนี้ยังรวมถึงการทำการตลาดเพื่อส่งเสริมให้ตัวการ์ตูนต่างๆ ที่บริษัทฯดูแลอยู่ให้เป็นที่รู้จัก
และได้รับความนิยมอย่างแพร่หลายมากยิ่งขึ้นในประเทศไทย
เพื่อเป็นการสนับสนุนให้สินค้าลิขสิทธิ์ต่างๆ เกิดการบริโภคมากขึ้น ส่งผลให้มียอดขายที่ดี
และเติบโตขึ้นตามลำดับ ซึ่งบริษัทฯจะได้รับผลตอบแทนกลับคืนมาในรูปแบบของค่าลิขสิทธิ์นั่นเอง ณ
ปัจจุบันตัวการ์ตูนลิขสิทธิ์ที่บริษัทฯ ได้รับสิทธิ์ในการเป็นตัวแทนสำหรับประเทศไทย มีดังนี้

1 CANIMALS (แคนนิมอลส์)

CANIMALS เป็นตัวการ์ตูนที่มีต้นกำเนิดจากประเทศเกาหลีใต้
เป็นตัวการ์ตูนที่ได้รับความนิยมมากในประเทศเกาหลีใต้เอง และประเทศต่างๆในแถบยุโรป
รวมถึงตะวันออกกลาง เนื่องจากความน่ารัก
และโดดเด่นด้วยรูปแบบตัวการ์ตูนที่แตกต่างจากตัวการ์ตูนอื่นๆที่มีอยู่ในตลาดปัจจุบัน
รวมถึงมีแอนนิเมชั่นที่มีความสนุกสนาน รวมถึงสินค้าเมอร์แชนไดส์ที่มีคุณภาพ ดีไซน์สวยงาม
ที่ยิ่งช่วยส่งเสริมให้ CANIMALS เป็นที่รู้จัก และได้รับการตอบรับจากกลุ่มเป้าหมายเป็นอย่างดี

2 YOO-HOO AND FRIENDS (ยูฮูแอนด์เฟรนด์)

YOO-HOO AND FRIENDS เป็นตัวการ์ตูนที่มีต้นกำเนิดจากประเทศเกาหลีใต้
ซึ่งได้รับความนิยมมาจากสินค้าตุ๊กตาผ้าขน ที่ปัจจุบันมีการจำหน่ายที่กระจายไปมากกว่า 50
ประเทศทั่วโลกรวมถึงประเทศไทย นอกจากนี้ YOO-HOO AND FRIENDS
ยังได้พัฒนาในส่วนของแอนนิเมชั่นเพื่อตอบสนองความต้องการของกลุ่มผู้ที่ชื่นชอบ
และหลงรักตัวการ์ตูนฯดังกล่าว
โดยเนื้อหาในการ์ตูนแอนนิเมชั่นได้สอดแทรกแง่คิดในเรื่องของมิตรภาพ ความสามัคคี ความเสียสละ
รวมถึงการให้ความรู้เกี่ยวกับสัตว์ประเภทต่างๆ โดยใช้เป็นตัวการ์ตูนในเรื่อง
ซึ่งจะมีการสรุปตอนท้ายเรื่องว่าตัวการ์ตูนแต่ละตัว มีที่มาจากสัตว์ประเภทใด
ซึ่งเป็นประโยชน์สำหรับผู้ชม

4.5.2. ลูกค้ากลุ่มเป้าหมาย

  ลูกค้ากลุ่มเป้าหมายของธุรกิจลิขสิทธิ์แบ่งออกเป็น 3 กลุ่มหลัก คือ

-   กลุ่มบริษัทผู้ผลิตสินค้าประเภทต่างๆ

-   กลุ่มบริษัทเจ้าของผลิตภัณฑ์

-   กลุ่มห้างสรรพสินค้า และห้างค้าปลีก

โดยกลุ่มเป้าหมายเหล่านี้ มีความต้องการที่จะนำลิขสิทธิ์ไปใช้ในวัตถุประสงค์ที่คล้ายคลึงกัน คือ
ต้องการซื้อลิขสิทธิ์ไปเพื่อเพิ่มมูลค่าให้กับสินค้า หรือ ผลิตภัณฑ์ของตนเอง ให้มีความโดดเด่น
และแตกต่างจากคู่แข่งในตลาด ซึ่งคาดหวังให้ยอดขายของตนเองเติบโตมากยิ่งขึ้น

4.5.3. การจำหน่ายและช่องทางการจำหน่าย

สำหรับการช่องทางการจัดจำหน่ายลิขสิทธิ์ตัวการ์ตูนต่างๆ นั้น ทางบริษัทฯ
มุ่งเน้นที่จะเข้าไปนำเสนอลิขสิทธิ์ให้กับ

บริษัทผู้ผลิต, เจ้าของผลิตภัณฑ์ และห้างค้าปลีกโดยตรง เพราะลักษณะของธุรกิจลิขสิทธิ์นั้น
แตกต่างจากสินค้าอุปโภคบริโภคทั่วไป

4.5.4. กลยุทธ์การแข่งขัน

7)  คัดเลือกตัวการ์ตูนลิขสิทธิ์ที่โด่งดัง และได้รับความนิยมในต่างประเทศ

8)  คัดเลือกตัวการ์ตูนลิขสิทธิ์ ที่มีแอนนิเมชั่น
    เพราะเป็นตัวช่วยสำคัญที่จะทำให้ตัวการ์ตูนลิขสิทธิ์นั้นๆ เป็นที่รู้จักในวงกว้างอย่างรวดเร็ว

9)  ใช้สื่อจากกลุ่มบริษัทในเครือเผยแพร่และประชาสัมพันธ์ตัวการ์ตูนลิขสิทธิ์

10) สร้างสรรค์กิจกรรมทางการตลาดที่โดดเด่น และแตกต่างเพื่อให้ผู้บริโภครู้จัก
    และเกิดการจดจำตัวการ์ตูนให้มากขึ้น

11) การหาคู่ค้าที่มีศักยภาพ
    เพื่อช่วยประชาสัมพันธ์ตัวการ์ตูนผ่านทางการทำรายการส่งเสริมการขาย
    และกิจกรรมทางการตลาดอื่นๆ

12) จัดอีเว้นท์ และ School Tour เพื่อแนะนำ และประชาสัมพันธ์ตัวการ์ตูนกับผู้บริโภคโดยตรง
    ซึ่งเป็นการเปิดโอกาสให้ผู้บริโภคได้สัมผัสตัวการ์ตูนอย่างใกล้ชิด จนเกิดการยอมรับ

4.5.5. ภาวะอุตสาหกรรมและการแข่งขันในธุรกิจบริหารลิขสิทธิ์

ธุรกิจลิขสิทธิ์เป็นธุรกิจที่มีความน่าสนใจ เนื่องมาจากตัวเลขรวมในตลาดที่มีมูลค่าสูง
และยังมีอัตราการเติบโตอย่างต่อเนื่องในทุกๆปี
ซึ่งปัจจุบันมีคู่แข่งที่มีความได้เปรียบในการดำเนินธุรกิจเป็นตัวแทนลิขสิทธิ์จำนวนมาก
เพราะตัวการ์ตูนที่ทางคู่แข่งได้รับสิทให้ดูแลเป็นที่รู้จัก และได้รับความนิยมในระดับนานาชาติ
ซึ่งมีรายละเอียด ดังนี้

1)  ตัวการ์ตูนจากค่ายยักษ์ใหญ่ฝั่งอเมริกา และประเทศญี่ปุ่น อาทิเช่น วอลท์ดิสนีย์,
    วอร์เนอร์สบรอส, มาร์เวลล์ ซานริโอ้ , โดราเอมอน, ดราก้อนบอล, อุลตร้าแมน,
    อาราเล่, นารูโตะ และอื่นๆ

2)  เพราะตัวการ์ตูนเหล่านี้ถือเป็นตัวการ์ตูนที่มีความคลาสสิค โด่งดังมาตั้งแต่ในอดีตจนถึงปัจจุบัน
    บวกกับความแข็งแกร่งของแผนการตลาดที่ชัดเจน, แม่นยำ
    และที่สำคัญมีความต่อเนื่องตั้งแต่อดีตจนถึงปัจจุบัน ดังจะเห็นได้จาก
    มีการออกอากาศแอนนิเมชั่นทางโทรทัศน์,
    มีภาพยนตร์แอนนิเมชั่นเข้ามาฉายที่ประเทศไทยอย่างต่อเนื่องทุกปี
    รวมไปถึงการจัดอีเว้นท์ที่ยิ่งใหญ่ สิ่งเหล่านี้ยิ่งตอกย้ำภาพความสำเร็จของตัวการ์ตูนนั้นๆ
    ในสายตาของผู้บริโภคได้เป็นอย่างดี

3)  ในเชิงของสินค้าลิขสิทธิ์ตัวการ์ตูนชื่อดัง
    สาเหตุที่ยังคงได้รับความนิยมจากผู้บริโภคอย่างต่อเนื่อง เพราะทางค่ายการ์ตูนยักษ์ใหญ่ต่างๆ
    ได้มีการพัฒนากราฟฟิคอาร์ทเวิร์คของตัวการ์ตูนเหล่านั้นให้มีความทันสมัย หลากหลาย
    ตอบโจทย์ได้ทุกกลุ่มเป้าหมายตั้งแต่แรกเกิด จนถึงวัยทำงาน
    ก็เป็นส่วนสำคัญที่ทำให้ผู้ประกอบการต่างๆ
    เล็งเห็นโอกาสในการทำธุรกิจจากการซื้อสิทธิ์เพื่อมาผลิตเป็นสินค้า
    และทำรายการส่งเสริมการขายต่างๆ มากมายดังที่ได้เห็นสินค้าในตลาด

4)  เนื่องจากมูลค่ารวมของตลาดลิขสิทธิ์ในประเทศไทยมีมูลค่าสูงถึงหมื่นล้านบาท
    ทำให้มีผู้สนใจที่จะเข้ามาขอแชร์เม็ดเงินที่ได้จากค่าลิขสิทธิ์เป็นจำนวนมาก
    ไม่เว้นแม้กระทั่วตัวการ์ตูนที่ผลิตโดยบริษัทคนไทย อาทิเช่น ก้านกล้วย, ปังปอนด์, เชลล์ดอน,
    เบริ์ดแลนด์, Bloodly Bunny, Unsleep Sheep ฯลฯ

  โดยภาพรวมจะเห็นได้ชัดเจนว่าการแข่งขันในธุรกิจลิขสิทธิ์ในประเทศไทยมีสูง
  แต่ก็ยังมีช่องทางที่จะหารายได้จากธุรกิจลิขสิทธิ์ หากเรามีตัวการ์ตูนที่มีศักยภาพ
  บวกกับการทำการตลาดที่ชัดเจน แม่นยำ
  รวมถึงการเผยแพร่ประชาสัมพันธ์ตัวการ์ตูนอย่างต่อเนื่อง และสม่ำเสมอ
  เพื่อทำให้ได้รับการยอมรับ และสร้างความมั่นใจในตัวการ์ตูนจากกลุ่มลูกค้าที่เป็นผู้ผลิต,
  เจ้าของผลิตภัณฑ์ และห้างสรรพสินค้า/ห้างค้าปลีก
  ซึงนี่ก็เป็นส่วนสำคัญที่ช่วยสนับสนุนส่งเสริมให้ตัวการ์ตูนเหล่านั้นเป็นที่รู้จักและนิยมมากขึ้นในหมู่ผู้บริโภคนั่นเอง